Nové predpovede môžu ohlásiť zemetrasenia s týždňovým predstihom

SAN FRANCISCO, BRATISLAVA. Je to technológia, ktorá by mohla zachrániť státisíce ľudských životov. Ak by výstražné systémy upozorňovali na blížiace sa zemetrasenia s predstihom niekoľkých dní, rizikové oblasti by bolo možné bezpečne evakuovať. Technológie, ktoré dnes využívajú vedci, nemajú takéto schopnosti. Seizmografy zachytia intenzívne pohyby v zemskej kôre až vtedy, keď sa udejú. Výstraha tak môže prísť iba niekoľko desiatok sekúnd pred katastrofou. Vedci však podľa magazínu Newsweek začali trénovať počítače pre načúvanie ruchu v hĺbke zemskej kôry. O tom, že pohybujúca sa hmota vydáva zvuky vedia už dávno. Teraz však chcú zvukom vďaka umelej inteligencii porozumieť. Hoci sú litosferické dosky v neustálom pohybe, zvuky vznikajúce ich pohybom sa v priebehu času menia. Je to podobné ako vŕzgajúce pánty na dverách. Keď vibrácie naberú dostatočný ráz, počujete zvuk a cítite, ako vám rukou prechádza rytmické chvenie. Ak by ste však pántu načúvali citlivými senzormi, zachytili by ste indície skôr, ako sa tak udeje. Učiace sa počítačové systémy môžu nájsť súvislosti, ktoré ľuďom ľahko uniknú. Vedci dúfajú, že by jedného dňa mohli so svojim výskumom uspieť.


Japonské firmy v Británii majú obavy z brexitu bez dohody

Japonci spochybňujú schopnosť Británie podpísať novú obchodnú dohodu s krajinou pred brexitom.

LONDÝN. Japonské firmy pôsobiace vo Veľkej Británii, ktorých je viac ako tisíc, majú veľké obavy z negatívneho vplyvu na ich činnosť, ak Británia odíde z Európskej únie bez dohody. Povedal to pre BBC japonský minister zahraničných vecí Taro Kono. Minister uviedol, že vyzval uchádzačov o post lídra britských konzervatívcov, Borisa Johnsona a Jeremyho Hunta, aby sa vyhli brexitu bez dohody. "Vo Veľkej Británii pôsobí viac ako tisíc japonských firiem, takže nás veľmi znepokojuje možnosť brexitu bez dohody. Malo by to veľmi negatívny vplyv na ich činnosť," dodal. "A mnohé firmy majú strach z následkov, pretože nevedia, čo sa stane," poznamenal s tým, že firmy začali presúvať svoje podnikanie na iné miesta v Európe.Japonský minister zahraničia zároveň spochybnil schopnosť Británie podpísať novú obchodnú dohodu s Japonskom, alebo inými krajinami, pred odchodom z Európskej únie 31. októbra. Británia sa vyjadrila, že sa chce pripojiť k Transatlantickej dohode o voľnom obchode (TPP). Šéf japonskej diplomacie povedal, že to je síce možné, ale vyjednávania sa nemôžu začať pred vystúpením Británie z EÚ.


Bloomberg zvažuje kandidatúru na amerického prezidenta

Exstarosta New Yorku zvažuje kandidatúru ako demokrat.

WASHINGTON. Bývalý starosta New Yorku Michael Bloomberg zvažuje kandidatúru na prezidenta v roku 2020 ako demokrat. Informáciu priniesla v utorok televízia CBS New York s odvolaním sa na nemenovaný zdroj. Miliardár a filantrop Bloomberg (76) nalieva peniaze do tohtoročných amerických kongresových volieb, pričom plánuje minúť približne 80 miliónov dolárov, aby v novembri pomohol demokratom získať kreslá. Americký podnikateľ, ktorý riadi mediálnu spoločnosť poskytujúcu ekonomické spravodajstvo, zvažoval kandidatúru na prezidenta už aj v minulosti. Medzi jeho srdcové projekty patrí regulácia zbraní - teda presadenie zákona obmedzujúceho možnosť nosiť zbraň - čo je v USA horúca téma. Bloomberg, ktorý bol starostom New Yorku v rokoch 2002-2013, bol do tejto funkcie zvolený ako registrovaný republikán, potom sa však v roku 2007 stal nezávislým. Prezident USA Donald Trump je takisto podnikateľ z New Yorku. V súčasnosti má 72 rokov, a keď v roku 2016 zvíťazil v prezidentských voľbách, bol najstarším mužom, ktorého zvolili za šéfa Bieleho domu. Howard Schultz, bývalý šéf siete kaviarní Starbucks, sa nedávno spomínal ako možný demokratický prezidentský kandidát a súper republikána Trumpa vo voľbách v roku 2020, napísala v utorok tlačová agentúra DPA.


STĹPČEK MÁRIUSA KOPCSAYAKontinuita: Mečiar skončil, jeho duchovia ostávajú

Éra HZDS sa dávno skončila, jej nositelia a mečiarovskí právni experti sú však stále tu.

Na to, aký bol Mečiar fenomén, nevládol až tak dlho. V roku 1998 zamával divákom z obrazovky po šiestich rokoch, čo je v porovnaní so Smerom banálna epizóda. Dedičstvo tejto éry však straší takmer dve desaťročia. Nielen vo forme amnestií, ktoré sa dnes, chvalabohu, opäť dostali do centra diskusie. Kontinuitu s touto érou predstavujú aj právni experti hnutia a ich svet, v ktorom môže štátna inštitúcia uniesť občana, zástupca štátu môže amnestovať ťažké zločiny, poslanec môže prísť násilne o mandát... a plno ďalších prešľapov nezlučiteľných s civilizovaným svetom. Nositelia tejto éry sú stále tu a ich cesty sa občas krížia s politikou. Keď už nie je HZDS, sú tu predsa kotlebovci, či tzv. alternatívne médiá – a hlavne stále reálna moc v ich rukách a spolu s ňou aj možnosť meniť spoločnosť na svoj deformovaný obraz.


Švajčiarsko obžalovalo skupinu, ktorá podporovala al-Káidu

Obžaloba sa týka prezidenta Švajčiarskej centrálnej islamskej rady a dvoch nemenovaných osôb, ktoré v rade pracovali na vedúcich pozíciách.

ŽENEVA. Švajčiarska prokuratúra obžalovala lídra Švajčiarskej centrálnej islamskej rady (ICCS) a ďalších dvoch vysokopostavených úradníkov v súvislosti so zverejnením videí na YouTube, ktoré propagujú teroristickú skupinu al-Káida. Všetci traja porušili švajčiarske zákony zakazujúce al-Káidu, Islamský štát a podobné skupiny. Obžaloba sa týka prezidenta ICCS Nicolasa Blancha a dvoch nemenovaných osôb, ktoré pracovali ako vedúci oddelení kultúry a styku s verejnosťou. Podľa prokurátorov videá vznikli v roku 2015 v Sýrii a podporujú spomínanú al-Káidu. Všetci traja obžalovaní ich pritom propagovali na sociálnych sieťach aj počas verejných akcií.


Nacionalistickému Jobbiku hrozí krach, strana dostala pokutu

Jobbik pokutu označil za tlak Fideszu, ktorého cieľom je eliminácia opozičných strán.

BUDAPEŠŤ. Maďarskej nacionalistickej strane Jobbik, ktorá je druhým najsilnejším subjektom na maďarskej politickej scéne, hrozí krach v dôsledku vysokej pokuty. Jobbiku vymeral pokutu štátny kontrolný úrad v súvislosti s odhalenými nezrovnalosťami v účtovníctve. Maďarský úrad uložil Jobbiku pokutu vo výške 660 miliónov forintov (dva milióny eur) už v roku 2017. Teraz strana dostala ďalší peňažný trest vo výške 273 miliónov forintov, ktorá môže podľa hovorcu strany spôsobiť aj jej zánik z dôvodu insolventnosti. "Je celkom možné, že Jobbik ako strana a jej parlamentná frakcia prestanú existovať," vyhlásil v piatok hovorca strany Péter Jakab. Druhá najsilnejšia strana v maďarskom parlamente preto zvolala mimoriadny zjazd, na ktorom bude rokovať o svojej budúcnosti. Štátni kontrolóri, ktorých vedie bývalý popredný funkcionár vládnucej strany Fidesz, vo štvrtok obvinili Jobbik z financovania kampane prostredníctvom neznámych a nezákonných zdrojov. Jobbik to popiera a tvrdí, že ide o súčasť systematického tlaku Fideszu, ktorého cieľom je eliminácia opozičných strán. Jobbik tvrdí, že peňažné tresty stanovenej výšky nedokáže zaplatiť, keďže jeho ročný rozpočet dosahuje len približne 510 miliónov forintov. Strana by nebola schopná ani viesť kampaň pred tohtoročnými európskymi a komunálnymi voľbami. Obe udelené pokuty preto Jobbik napadol súdnou cestou. Podľa Jakaba by si súčasných 20 poslancov Jobbiku aj po prípadnom rozpustení strany ponechalo svoje kreslá v parlamente. Vyjadril pritom nádej, že tlak úradov na Jobbik by mohol prispieť k zjednoteniu roztrieštenej maďarskej opozície a k spoločnému postupu voči vláde Viktora Orbána. Pôvodne krajne pravicový Jobbik, kedysi známy antisemitskými názormi, sa podľa agentúry Reuters v posledných rokoch posunul smerom k stredu a zmiernil svoje radikálne postoje. Štátny audítorský úrad už udelil pokuty viacerým opozičným stranám, neboli však také vysoké ako v prípade Jobbiku. Maďarský parlament ovláda strana Fidesz premiéra Viktora Orbána, ktorá v ňom spolu s jej menším koaličným partnerom, Kresťanodemokratickou ľudovou stranou (KDNP), disponuje dvojtretinovou ústavnou väčšinou. Druhý najpočetnejší poslanecky klub má Jobbik (22 poslancov), až za ním nasledujú strany demokratickej nenacionalistickej opozície.


Irán, Kuba, či Rusko. Obama predĺžil platnosť ekonomických sankcií

Sankcie nebudú zrušené v prvých dvoch mesiacoch úradovania novej administratívy Trumpa.

WASHINGTON. Odstupujúci prezident USA Barack Obama v noci na sobotu podpísal dokumenty, ktorými sa predlžuje platnosť siedmich rozličných programov ekonomických sankcií. Obama predĺžil sankcie a tým aj platnosť krízového stavu vyhláseného Spojenými štátmi vo vzťahu k Iránu, Kube, Líbyi, Zimbabwe, Venezuele a Rusku. Obnovil aj platnosť nariadenia o zmrazení majetku libanonského šiitského hnutia Hizballáh a ďalších 12 blízkovýchodných teroristických zoskupení, ktoré "ohrozujú mierový proces v oblasti a sú aj hrozbou pre záujmy USA v regióne". Ako informoval denník USA Today, tento Obamov krok znamená, že sankcie nebudú zrušené v prvých dvoch mesiacoch úradovania novej administratívy republikána Donalda Trumpa, ktorý v novembrových voľbách porazil kandidátku Demokratickej strany Hillary Clintonovú. Hovorca Národnej bezpečnostnej rady Ned Price vysvetlil, že vďaka Obamovmu kroku "bude zabezpečené, že nová vláda nebude musieť okamžite pristúpiť k obnovovaniu opatrení nutných pre ochranu našej národnej bezpečnosti." Podľa hodnotenia Spojených štátov krízový stav panuje v súčasnosti v 31 krajinách sveta. Najdlhšie platí ten, ktorý USA vyhlásili v súvislosti s Iránom po zajatí amerických rukojemníkov v roku 1979.


Policajti podľa splnomocnenca zásah medzi Rómami v Zborove nezvládli

Celý policajný zásah v Zborove pôsobil podľa Ábela Ravasza chaoticky.

BRATISLAVA. Celý policajný zásah v Zborove pre šarvátku medzi Rómami pôsobil chaotickým dojmom, podľa dostupného videa situáciu na mieste policajti nezvládli. Vo štvrtok to v stanovisku na Facebooku uviedol splnomocnenec vlády pre rómske komunity Ábel Ravasz. Na videu zo zásahu, ktoré v stredu 24. mája zverejnila RTVS, vidno, ako sa policajti zaháňajú obuškami aj na deti a ľudí, ktorí nekladú žiaden odpor. Ábel Ravasz uviedol, že podľa jeho informácií situáciu vyvolal spor dvoch bratov, ktorý prerástol do fyzického napádania. „Konflikt sledovala celá obec a privolaná policajná hliadka sa nemohla dostať k aktérom konfliktu. Z videa je zrejmé, že keď sa to podarilo, zásahy policajtov na mieste konfliktu boli neadekvátne a smerovali aj na deti a staršie osoby,“ doplnil vo svojom stanovisku Ravasz. Splnomocnenec uznáva, že situácia v Zborove bola napätá, no myslí si, že policajti by podobné momenty mali zvládať bez zbytočného násilia. „Takéto incidenty naštrbujú dôveru občanov v policajný zbor. Takto nezvládnuté situácie potom sťažujú prácu aj ostatným policajtom. Veríme tomu, že policajná inšpekcia vyšetrí tento incident dôkladne a zaujme jasný záver,“ napísal Ravasz a dodal, že priebeh vyšetrovania bude monitorovať. Práve včera Úrad splnomocnenca v spolupráci s Ministerstvom vnútra vyhlásil výzvu na zakladanie Miestnych občianskych poriadkových služieb, ktoré majú nadviazať na úspešný projekt rómskych občianskych hliadok. „Zvýšenie počtu Rómov v policajnom zbore je jedným z našich konkrétnych cieľov. Práve ich práca v marginalizovaných komunitách môže pomôcť predchádzaniu takýchto zbytočných konfliktov,“ uviedol splnomocnenec. RTVS v stredu 24. mája zverejnila video, ktoré zachytáva scénu v Zborove, okres Bardejov, kde podvečer 16. apríla privolali policajnú hliadku pre šarvátku medzi Rómami. Ako na svojom profile na Facebooku informuje relácia Správy RTVS, niekoľko policajtov na videu sa zaháňa obuškami aj na deti, jeden z nich sotí do staršej ženy, ktorá stojí bokom a zrazí ju na zem. „Policajti sa na videu opakovane zaháňajú na ľudí, ktorí nekladú žiaden aktívny odpor,“ konštatuje RTVS. Rómovia podľa RTVS tvrdia, že zásah si natočili viacerí, zachovalo sa však len jediné video. Pracovníkom Centra pre práva Rómov povedali, že večer po zásahu sa policajti vrátili a donútili ich ostatné videá z telefónov vymazať. RTVS ukázal video aj policajnému prezidentovi Tiborovi Gašparovi. „Viaceré z tých zákrokov sa mi zdajú zjavne neprimerané. Na môj podnet som video preposlal na policajnú inšpekciu, ktorá okamžite začne konanie, aby sa celý zásah vyšetril,“ povedal pre RTVS Gašpar. Minister vnútra Robert Kaliňák po včerajšom rokovaní vlády nechcel vyvodzovať závery. „Nemyslím si vôbec nič, pretože tomu videu predovšetkým chýba polovička. Nemôžem posúdiť niečo, čo som vlastne nevidel, a to je rozhodujúce – prečo tam policajti prišli a prečo sa ocitli na opačnej strane v okolí človeka, ktorý tam ležal zranený alebo po nejakom konflikte,“ povedal Kaliňák s tým, že policajné autá sú v spodnej časti záberu, policajti vo vrchnej časti a nie je z videa zrejmé, čo sa dialo medzi tým, ako sa z áut dostali na druhú stranu pozemku.


Nájazdová vetva z Einsteinovej na Most SNP zostáva zatvorená

Poškodenie obrubníkov s prídlažbou je väčšie, ako sa predpokladalo pred začiatkom prác.

BRATISLAVA. V Bratislave zostáva zatvorená nájazdová vetva z Einsteinovej na Most SNP, smer centrum. Na sociálnej sieti o tom informuje hlavné mesto. Obhliadkou stavby totiž pracovníci magistrátu zistili, že poškodenie obrubníkov s prídlažbou je väčšie, ako sa predpokladalo pred začiatkom prác. "Zhotoviteľ nám síce ponúkol, že najskôr urobí vozovku, a potom vybúra obrubníky a prídlažbu a nahradí ich novými. Toto sme odmietli, pretože ide o postup, ktorý dával reálny predpoklad nekvalitnej práce. O tom sme sa presvedčili na opravách komunikácií realizovaných v minulosti," vysvetlila bratislavská samospráva. Rozhodla sa preto, že v záujme kvality opravy bude radšej akceptovať predĺženie prác. "Aby sme aspoň znížili negatívny dopad na dopravu v tomto úseku, požiadali sme okresný úrad o dočasné sprejazdnenie tejto opravovanej nájazdovej vetvy pri obmedzenej rýchlosti," podotkol magistrát. V súčasnosti spresňuje so zhotoviteľom čas predĺženia prác, ktorý bude závisieť od termínu obstarania potrebného materiálu. "Následne, po dodaní materiálu, bude zhotoviteľ pokračovať v rekonštrukcii," spresnilo mesto.


Slováci čakajú na príchod záchranky dlhšie ako v minulosti

BRATISLAVA. Slováci čakajú na príchod záchranky dlhšie ako v predchádzajúcich rokoch. "Dojazdové časy sa predlžujú," upozornil v utorok regionálny riaditeľ Falck pre strednú a východnú Európu Ivo Krpelan. Do skupiny patrí aj najväčší poskytovateľ záchrannej zdravotnej služby (ZZS) v SR. Dáta od operačného strediska záchranárov jeho slová potvrdzujú. Od roku 2011 do roku 2016 ide napríklad v prípade záchraniek s lekárom o nárast o jednu minútu a desať sekúnd. "Je to negatívny trend, naopak, v Európe je taký, že tie časy postupne klesajú," skonštatoval Krpelan. Trendom má byť dojazd do ôsmich minút. Sieť záchraniek je podľa Krpelana nastavená dobre, problém však vidí v efektívnosti ich využívania. "Často je záchranná zdravotná služba využívaná aj v prípadoch, keď nejde o bezprostredné ohrozenie života," poukázal s tým, že sanitiek je potom nedostatok a čas dojazdov sa predlžuje. Neopodstatnené výjazdy potvrdilo aj ministerstvo zdravotníctva. Riešením by podľa Krpelana mohlo byť zaradenie časti dopravnej zdravotnej služby pod operačné strediská záchranárov. "Pri určitých typoch prípadov a výjazdov bude mať možnosť využiť aj dopravnú sanitku a tú doplnkovú sieť, čím sa uľahčí záchrannej zdravotnej službe. Často ľudia v dobrom zneužívajú záchrannú zdravotnú službu. Vedia, že keď zavolajú, príde. To by sa tiež malo nejako vyriešiť," povedal Krpelan. Záchranka sa má volať iba v prípadoch, keď ide o ohrozenie života. "Dojazdové časy ambulancií záchrannej zdravotnej služby sú na Slovensku porovnateľné s vyspelými krajinami Európy a sveta," reagovala hovorkyňa Operačného strediska záchrannej zdravotnej služby SR Alena Krčová. Priemerný dojazdový čas posádok Rýchlej lekárskej pomoci (RLP), teda časový interval od výzvy operačného strediska najbližšej posádke až do jej príchodu k pacientovi, bol vlani 11 minút a 36 sekúnd. V predchádzajúcich rokoch to bolo menej: 2015 -11:07 min., 2014 - 10:48, 2013 - 10:56, 2012 - 10:48 a v roku 2011 - 10:26. Ministerstvo zdravotníctva podľa svojej hovorkyne Zuzany Eliášovej na zmenách v záchrannej zdravotnej službe pracuje. "Súčasťou projektového tímu je aj poskytovateľ Falck a práce na projekte sú vo finálnej fáze," uviedla. Ministerstvo vie, že časť výjazdov Rýchlej zdravotnej pomoci (RZP) alebo RLP nie je opodstatnených. "Pre takéto prípady, ako aj pre prípady sekundárnych prevozov pacientov medzi zdravotníckymi zariadeniami podľa projektového tímu nie sú potrebné posádky RLP ani RZP, a preto v rámci projektu navrhuje osobitnú kategóriu prepravy napríklad vo forme dopravnej zdravotnej služby," ozrejmila Eliášová. Sieť staníc záchrannej zdravotnej služby pokrýva Slovensko v súčasnosti tak, aby ambulancia ZZS prišla na miesto udalosti do 15 minút od prijatia pokynu na výjazd, vysvetlila Krčová. Zo stanice musí sanitka podľa platnej legislatívy vyraziť najneskôr do dvoch minút. V súčasnosti ju tvorí 273 staníc pozemnej ZZS a sedem staníc vrtuľníkovej záchrannej zdravotnej služby.


Vo Švajčiarsku zomrel posledný rumunský kráľ Michal

Monarcha žijúci v exile trpel rakovinou.

ŽENEVA. V utorok zomrel vo Švajčiarsku vo veku 96 rokov posledný rumunský kráľ Michal I. Informovala o tom agentúra Reuters. Monarcha žijúci v exile trpel rakovinou a vlani sa stiahol do ústrania. Michal bol bratrancom britskej kráľovnej Alžbety. V roku 1947 nútene abdikoval po tom, čo v Rumunsku prevzali moc komunisti. Od tej doby žil na Západe, kde sa neskôr liečil z rakoviny a leukémie.


Dopravná hádanka: Viete, ako sa v križovatke správne presúvať medzi jazdnými pruhmi?

Pred prezidentským palácom sa vodiči nevedia dohodnúť.

Podnet na tohtotýždňovú otázku nám čitateľ Lukáš zaslal na redakčný e-mail auto@sme.sk. Na Hodžovom námestí (na obrázku) vzniká dosť veľa konfliktných dopravných situacií. Evidentne nie je mnohým - asi ani mne - celkom jasné, kto má prednosť v prípade, keď v križovatke prakticky vzniká nový jazdný pruh. Už dlhšie ma to máta. Ako sa tam majú vodiči správne radiť? Čitateľ sa pýta na radenie v pruhoch na križovatke v smere zo Staromestskej ulice na Štefánikovu cez Hodžovo námestie. Na semaforoch na Staromestskej sú dva priebežné pruhy, ktoré pokračujú na Štefánikovu ulicu. Tesne za križovatkou však vodič príde k trom pruhom - dvom, ktoré pokračujú rovno, a jedným, z ktorého sa dá odbočiť na Palisády. Niektorí vodiči sa tlačia z pravého pruhu pred križovatkou do stredného za križovatkou, pretože si myslia, že vedľa nich je pruh pre autá z ľavého pruhu. Vodičov možno mýlia prerušované čiary, ktoré v križovatke začínajú príliš skoro. Raz do týždňa prinesieme príklad z reálnej dopravy, na ktorom si môžete overiť znalosti predpisov cestnej premávky. Riešenie nájdete vždy v odkaze na konci článku. Ak máte otázku alebo zaujímavý tip, pošlite nám ho na auto@sme.sk.


Colníci na celom Slovensku zasahujú proti nelegálnemu hazardu

Ide o najväčšiu akciu zameranú na odhaľovanie obchádzania zákona o hazardných hrách.

BRATISLAVA. Colníci Kriminálneho úradu finančnej správy (KÚFS) vykonávajú vo štvrtok zásah v 100 prevádzkach po celom Slovensku. Ide o najväčšia akciu zameranú na odhaľovanie obchádzania zákona o hazardných hrách. Informovala o tom finančná správa. "Stovka colníkov KÚFS dnes preveruje prevádzky po celom Slovensku s cieľom odhaliť obchádzanie zákona o hazardných hrách. Ide o najväčšiu akciu proti nelegálnemu hazardu v asi stovke zariadení na území krajiny," priblížila Drahomíra Adamčíková z komunikačného oddelenia Finančného riaditeľstva SR. "V každom kraji kriminalisti finančnej správy preverujú aj podozrenia z podvodov na dani z pridanej hodnoty (DPH) a dani z príjmu právnických osôb (DPPO)," doplnila Drahomíra Adamčíková. Finančná správa nemôže podľa nej zverejniť ďalšie podrobnosti o zásahu vzhľadom na to, že vykonáva v tejto súvislosti ďalšie úkony. "Podrobné informácie poskytne v pondelok po analýze a vyhodnotení výsledkov zásahu," avizovala. Ďalej informovala, že počet uložených pokút, ako aj ich výška v tejto oblasti za minulý rok oproti predošlým rokom výrazne narástli. Daňovými úradmi bolo vlani uložených 210 pokút vo výške 378 660 eur. "Výška uložených pokút vzrástla v roku 2017 v porovnaní s rokom 2016 o 13.680 eur alebo 3,75 percenta a oproti roku 2015 až o 245 460 eur alebo 184 percent," doplnila Adamčíková. Na výhrach bolo minulý rok vyplatených spolu 2,699 miliardy eur, čo je medziročne viac o 20 miliónov eur. Do štátneho rozpočtu boli priamo z prevádzkovania hazardných hier v roku 2017 odvedené prostriedky vo výške 197 miliónov eur, čo je medziročne viac o 12 miliónov eur.


V Nice sa začal tradičný karneval, očakávajú stotisíce návštevníkov

Zúčastní sa na ňom vyše 1000 spevákov a tanečníkov z celého sveta.

PARÍŽ. Sedem mesiacov po útoku chladiarenským vozidlom na prímorskej promenáde v Nice, ktorý sa skončil smrťou 86 ľudí, sa v sobotu začal v juhofrancúzskom meste slávny výročný karneval. Centrom mesta prešiel sprievod alegorických vozov vyzdobených čerstvými kvetinami, ktoré tanečníci a hudobníci rozhadzovali medzi prizerajúcich sa ľudí. Táto tradičná "bitka kvetín" bola prvým zo sprievodov karnevalu, ktorý potrvá do 25. februára. V meste počas dvoch týždňov trvania karnevalu, ktorý sa radí medzi najväčšie vo svete, očakávajú na 600-tisíc návštevníkov. Podľa oficiálnej webovej stránky sa na ňom zúčastní vyše 1000 spevákov a tanečníkov z celého sveta. Na rozdiel od predchádzajúcich rokov je karnevalová zóna mimo nábrežia. Vyhýba sa Anglickej promenáde, na ktorej vlani v júli 31-ročný tuniský rodák úmyselne zaútočil s chladiarenským nákladiakom na dav ľudí oslavujúcich francúzsky národný sviatok - Deň dobytia Bastily. V mesiacoch po útoku, ku ktorému sa prihlásila extrémistická organizácia Islamský štát, zaznamenal cestovný ruch v oblasti prudký pokles. Francúzsko zasiahol v uplynulých dvoch rokoch rad smrtiacich teroristických útokov. Pri koordinovaných útokoch v Paríži v novembri 2015, ku ktorým sa tiež prihlásil Islamský štát, zahynulo okolo 130 ľudí. V piatok zadržali protiteroristickí vyšetrovatelia štyroch ľudí v juhofrancúzskom meste Montpellier. Podľa prvých dôkazov ich zatknutie zhatilo eminentný plán na útok, uviedli úrady.


PL FOCUSTri strely na bránu, tri góly. Majster senzačne prehral na ihrisku nováčika

BRATISLAVA. Zvykli sme si. Manchester City vyhráva. Remizuje. Ale keď prehrá, je z toho senzácia. V tomto prípade určite, lebo to bol ligový duel u nováčika súťaže. Kurz na výhru majstra bol na úrovni 1,14. Takzvaná tutovka. Ale vo futbale sa občas udejú zázraky. Citizens inkasovali tri góly po troch strelách na bránku. Hráč mesiaca august Teemu Pukki sa opäť presadil a celkovo má už na konte šesť gólov po piatich kolách. Ale blysol sa aj stredopoliar Emi Buendia, ktorý v úvodných piatich zápasoch asistoval už štyrikrát, čo sa naposledy poradilo Edenovi Hazardovi ešte v roku 2012 (Norwich - Manchester City 3:2). Sedemgólová prestrelka sa odohrala na Moulinex Stadium. Londýnska Chelsea sa hecla k prekvapujúcemu výsledku a Tammy Abraham dokonca k premiérovému hetriku. Mimochodom, Mason Mount, Tammy Abraham a Fikayo Tomori sú traja domáci juniori (pod 21 rokov), ktorí už skórovali, čo sa Chelsea naposledy poradilo v sezóne 1992/1993 (Wolverhampton - Chelsea Londýn 2:5). Arsenal Londýn zase raz zabudol, že futbal sa hrá na dva polčasy. Pierre-Emerick Aubameyang síce strelil dva góly, ale Sokratis a David Luiz zlyhali na plnej čiare. Na smiech. Taký bol výkon hostí v druhom polčase na Vicarage Road. Vlastnými chybami ponúkli Watfordu nádej na výhru, favorit bol napokon rád, že jasne rozohraný zápas neprehral (Watford - Arsenal 2:2). Match of the Week sa odohrá tentoraz na Stamford Bridge. Hráči Chelsea a Liverpool FC majú vzácne vyrovnané štatistiky - 54 duelov, po 20 výhier na oboch stranách a 14 remíz. Bude pokračovať "heavy metal" hostí, ale sa ich víťazná jazda zastaví? Sledujte šláger Chelsea Londýn - Liverpool FC exkluzívne na PREMIER SPORT. Ak chcete vedieť, kto sa stal víťazom našej ankety Gól mesiaca august, alebo aké futbalové dvojičky sú kamarátmi nielen na trávniku, pozrite si televízne vydanie PL Focus. 20:55 Southampton – Bournemouth 13:25 Leicester – Tottenham 18:25 Newcastle – Brighton 20:30 Manchester City – Watford (záznam) 22:25 Everton – Sheffield United (záznam) 14:55 West Ham – Manchester United 17:00 Chelsea – Liverpool FC (hosťom v štúdiu bude Stanislav Griga)


Zatopené podjazdy. Búrka skomplikovala dopravu v Bratislave

BRATISLAVA. Prudká búrka skomplikovala v sobotu dopravnú situáciu v Bratislave.Voda zatopila podjazdy na Bajkalskej, Ružinovskej aj Vajnorskej ulici. Na viacerých miestach museli usmerňovať policajti. Pozrite si, ako to vyzeralo na bratislavských cestách.


Francúzsko rokovalo v Iraku o presune islamistov zo Sýrie

Kurdi zadržiavajú v Sýrii približne 12-tisíc bojovníkov Islamského štátu.

BAGDAD. Francúzsky minister zahraničných vecí Jean-Yves Le Drian rokoval vo štvrtok v Iraku o možnom presune zahraničných džihádistov, vrátane občanov Francúzska, zo severu Sýrie, kde aktuálne prebieha turecké vojenské ťaženie proti Kurdom, do Iraku. Informovala o tom agentúra AFP. Vlády v Európskej únii sa totiž obávajú, že v dôsledku tureckej operácie v Sýrii sa môže časť z 12.000 predpokladaných bojovníkov džihádistickej organizácie Islamský štát (IS), zadržiavaných v kurdských väzniciach, dostať na slobodu. Medzi týmito zajatcami sú aj tisícky cudzincov. V kurdskej väzbe v oblasti severnej Sýrie je aj údajne 60 občanov Francúzska. Táto téma bola hlavným bodom rokovania šéfa francúzskej diplomacie s irackým partnerom Muhammadom Hakímom, irackým prezidentom Barhamom Sálihom a premiérom Ádilom Abdalom Mahdím. Francúzsko spoločne s ďalšími krajinami EÚ diskutujú v ostatných mesiacoch o zriadení medzinárodného tribunálu pre príslušníkov IS v Iraku. V irackých väzniciach odsúdili na doživotný trest odňatia slobody alebo na smrť stovky ľudí, ktorých uznali vinných z členstva v IS.


Účastníci náboženskej púte v meste Karbalá protestovali proti irackej vláde

KARBALÁ. Tisíce Iračanov, ktorí sa v sobotu zišli na šiitskej púti v posvätnom meste Karbalá, žiadali od irackej vlády, aby skoncovala s korupciou v krajine a presadzovala reformy. Pochod sa uskutočnil v rámci šiitského sviatku arbaín, ktorý pripadá na 40. deň po výročí zabitia imáma Husajna v meste Karbalá v roku 680. Jeho účastníci takto reagovali na výzvu duchovného Muktadu as-Sadra, ktorý apeloval, aby pokračovali v protivládnych protestoch. Sadr, ktorého aliancia vlani v parlamentných voľbách získala najviac mandátov, v podstate premiérovi Ádilovi Abdalovi Mahdímu pomohol vytvoriť jeho vládu. V utorok však Sadr prostredníctvom sociálnej siete Twitter vyzval svojich priaznivcov, aby proti vláde protestovali. Tisíce Iračanov už od začiatku októbra vychádzajú do ulíc vo viacerých provinciách, aby protestovali proti korupcii, nedostatku pracovných príležitostí a slabým verejným službám, najmä pokiaľ ide o prístup k elektrine a pitnej vode. Na dnešnom pochode zazneli výzvy, aby sa 25. októbra v Iraku konali ďalšie masové demonštrácie, a to pri príležitosti prvého výročia fungovania súčasnej vlády, ktorá je terčom hnevu verejnosti. Na výročnú púť pri príležitosti sviatku arbaín prichádzajú do mesta Karbalá vzdialeného asi 90 kilometrov južne od Bagdadu každoročne milióny veriacich väčšinou Iračanov a Iráncov. Pútnici smerujú do mesta Karbalá pešo. Vzhľadom na nestabilnú situáciu v krajine na ich bezpečnosť dohliadajú tisíce policajtov a vojakov. Len vlani mauzóleum so zlatou kupolou, kde je pochovaný imám Husajn, navštívilo viac ako 14 miliónov veriacich.


V NHL nechytal deväť mesiacov. Český brankár vytvoril klubový rekord

Do zostavy Toronta sa po vyše mesiaci vrátil Martin Marinčin. Predtým pre zranenie vynechal sedemnásť zápasov.

BRATISLAVA. Na návrat do zápasu NHL čakal viac ako trištvrte roka. Predtým naposledy si v nej zachytal ešte vlani štvrtého apríla. A túto sezónu začínal v nižšej súťaži AHL v tíme Manitoba Moose, ktorá je farmou Winnipegu. Až počas tohto týždňa vedenie Jets povolalo Ondřeja Pavelca späť do prvého tímu. Dvadsaťdeväročný český brankár dostal opäť príležitosť. A darí sa mu. Najprv vo štvrtok vychytal triumf svojho mužstva nad Arizonou 6:3. A v noci zo soboty na nedeľu prispel svojim výkonom k víťazstvu 5:3 nad St. Louis. Predviedol tridsaťštyri úspešných zákrokov z tridsiatich siedmich striel. "Cítil som sa oveľa lepšie ako v zápase predtým," priznal pre nhl.com Pavelec. "Včera som si dobre zatrénoval. Prvý súboj mal úplne iný príbeh ako tento." V prostrednej časti hry čelil Ondřej Pavelec dvadsiatim piatim streleckým pokusom súpera. Kryl všetky a vytvoril nový klubový rekord. Ešte nikdy brankár v histórii Jets nezlikvidoval toľko možností počas jednej dvadsaťminútovky. V bráne Blues nastúpil na svoj prvý zápas v NHL v kariére Pheonix Copley. Z 29 striel ich pustil za svoj chrbát až päť a hráči St. Louis prehrali tretí raz za sebou. "Myslím si, že niektoré z nich sa chytiť dali. Keby sa mi to podarilo, bolo by to o inom," hovoril dvadsaťpäťročný Copley pre oficiálnu stránku súťaže. Dvoma gólmi k výhre Winnipegu Jets prispel center Bryan Little. "Odkedy sa vrátil do zostavy, najmä v presilovkách odvádzame dobrú robotu," povedal Blake Wheeler o spoluhráčovi, ktorý do 29. novembra laboroval so zranením. V bráne Los Angeles sa opäť predstavil Slovák Peter Budaj. Na ľade New Yorku Islanders síce kryl tridsaťdva z tridsiatich piatich striel súpera a dosiahol veľmi solídnu 91,4-percentnú úspešnosť zákrokov, ale napokon smútil. Kings prehrali 2:4. Islanders pomohlo aj tridsaťštyri zákrokov Jeana-Francoisa Berubeho, ktorý nastúpil prvýkrát od 18. decembra. Zaznamenal svoj prvý triumf v sezóne. V drese Los Angeles odohral Marián Gáborík viac ako sedemnásť minút, ale bodovo sa nepresadil. Zaznamenal len jednu strelu do priestoru brány. Z predchádzajúcich troch súbojov pritom slovenský útočník skóroval v dvoch. Dokopy má v tejto sezóne na konte v 24 zápasoch deväť bodov (4+5). Do zostavy Toronta sa po vyše mesiaci a sedemnástich vynechaných stretnutiach pre zranenie v dolnej časti tela vrátil obranca Martin Marinčin. Na ľade dostal veľa priestoru, strávil na ňom viac ako dvadsaťjeden minút. Bodovo sa nepresadil, ale bol pri dôležitom momente. Avšak - v negatívnom zmysle slova. V závere riadneho hracieho času, keď Maple Leafs viedli 2:1, dostal dvojminútový trest za zdržiavanie hry. Ottawe sa podarilo vyrovnať a dostať zápas do predĺženia. Napokon v ňom Senators vybojovali dva body po triumfe 3:2 po samostatných nájazdoch. "Bolo to veľmi nešťastné. Dovtedy sme hrali dobrú tretinu, súper v nej mal do tohto momentu snáď tri strely. Odvádzali sme kvalitnú robotu," vravel pre nhl.com tréner Toronta Maple Leafs Mike Babcock. "Pre Martina bola pauza veľmi náročná. Čo sa týka nášho brankára, strela bola tečovaná. Čakal, že puk pôjde inak, ako napokon letel. Žiaľ, skončil za jeho chrbtom," dodal. NHL - sobota: Góly: 8. Bryan Little (Byfuglien, Scheifele), 22. Wheeler (Byfuglien, M. Perreault), 43. Bryan Little (Wheeler, M. Perreault), 47. Scheifele (Ehlers, Trouba), 52. Ehlers (Petan, Trouba) - 14. Shattenkirk (Paul Stastny, V. Tarasenko), 53. Paul Stastny (Jaden Schwartz), 54. Shattenkirk (Steen, Jadem Schwartz) /Marko Daňo (Winnipeg) nehral, pre zranenie je dlhodobo mimo hry/ Góly: 28. Bozak (J. van Riemsdyk, Kadri), 47. M. Martin (Gardiner, Kadri) - 15. B. Ryan (Methot, Ch. Neil), 59. Hoffman (E. Karlsson, Phaunef), rozh. nájazd Pyatt /Martin Marinčin (Toronto) odohral 21:14 minúty, vyslal dve strely, zaznamenal jeden plusový bod, dve trestné minúty, dva hity a tri zblokované pokusy súpera/ Góly: 24. Lehkonen (Byron), 29. Danault (Petry, Pacioretty) - 25. B. Gionta (E. Kane), 52. Franson (R. O´Reilly), 62. Bogosian (R. O´Reilly, E. Kane) Góly: 3. Chimera (S. Gionta), 28. Anders Lee (John Tavares, Leddy), 50. Anders Lee (Laddy, Josh Bailey), 60. John Tavares (Kuľomin, Hickey) - 41. Jeff Carter (Doughty, Kopitar), 45. Doughty (Andreoff, Trevor Lewis) /Marián Gáborík (Los Angeles) odohral 17:04 minúty, vyslal jednu strelu na bránu, ale bodovo sa nepresadil, zaznamenal len jeden zblokovaný pokus súpera/ /Peter Budaj (Los Angeles) odchytal celý zápas, kryl tridsaťdva z tridsiatich piatich striel súpera a dosiahol 91,4-percentnú úspešnosť zákrokov/ Góly: 5. Hannikainen (J. Anderson, W. Karlsson), 15. Hartnell (Prout, Harrington), 51. Hartnell (Gagner, Prout) - 30. Aho (Lindholm, Slavin), 36. Faulk (Rattie) Góly: 11. Konecny (Cousins, Provorov) - 8. Zacha (Josefson, Quincey), 36. Palmieri (Parenteau, Cammalleri), 40. Wood (Cammalleri, Santini), 45. Wood (Hall) Góly: 9. Rieder (Vrbata, Ekman-Larsson), 11. Vrbata (Hanzal, Rieder), 35. Michael Stone (Martin Hanzal, Vrbata), 37. Christian Fischer (J. McGinn, Burmistrov), 40. Martin Hanzal (Vrbata, Rieder) - 19. Paquette (Dumont, Bournival), 50. Namestnikov (Filppula, Palát), 55. Palát (T. Johnson, Nesterov) Góly: 7. Cracknell (Jordie Benn, Hamhuis), 27. Eaves (Nemeth, McKenzie), 36. Jamie Benn (Eaves, Seguin) - 3. Burakovsky, 44. Ovečkin (Niskanen, Bäckström), 46. Oshie (Niskanen, Bäckström), 61. Beagle (Kuznecov, Niskanen) Góly: 3. Haula (Pominville, Parise), 26. Zucker, 54. Haula (Suter, Dumba), 55. Ryan Suter (Niederreiter, Charlie Coyle), 56. Zucker (Mikael Granlund, M. Koivu) - 6. Noesen (Boll, Cam Fowler), 14. Cam Fowler, 23. C. Perry (Getzlaf, Kesler) Góly: 36. Tkachuk (D. Hamilton, Frolík), 41. Monahan, 56. Bouma (Brodie, D. Wideman) - 2. Slepyšev (Caggiula), 6. Letestu (Kassian, Klefbom), 6. Eberle (Pouliot, Larsson), 24. McDavid (Draisaitl, Larsson), 33. Eberle (Benning, Pouliot), 37. Klefbom (Nugent-Hopkins, Eberle), 60. Nugent-Hopkins (Eberle, A. Larsson) /Andrej Sekera (Edmonton) odohral 22:51 minúty, vyslal jednu strelu na bránu, zaznamenal štyri trestné minúty, jeden hit a jeden zblokovaný pokus súpera/ Góly: 6. Ward (J. Thornton, Vlasic), 36. M. Karlsson (Carpenter), 62. Schlemko (Couture, Labanc) - 31. Grigorenko (MacKinnon, Goloubef), 51. Beauchemin


Miláno bude mať ako prvé mesto čisto elektrickú verejnú dopravu

Miláno od roka 2020 prestane nakupovať dieselové autobusy a do 2030 sa vo vozovom parku už nebudú nachádzať žiadne vozidlá so spaľovacím motorom.

RÍM. Miláno sa chce stať prvým európskym mestom, ktoré verejnú dopravu postaví výlučne na elektrickom pohone. Miláno od roka 2020 prestane nakupovať dieselové autobusy, ktoré v súčasnosti predstavujú 97 percent mestského vozového parku. Do konca roka 2030 sa vo vozovom parku už nebudú nachádzať žiadne vozidlá so spaľovacím motorom. Mesto bude mať 1200 elektrických autobusov, ktoré znížia emisie oxidu uhličitého takmer o 75.000 ton ročne. V prechodnom období bude prevádzkovať aj hybridné vozidlá.


Peruánskeho exprezidenta s manželkou prepustili z väzenia

Ollanta Humala s manželkou sú podozrivý z miliónového podvodu.

LIMA. Bývalého peruánskeho prezidenta Ollantu Humalu a jeho manželku prepustili z väzenia. Stalo sa tak štyri dni po tom, ako súd rozhodol, že ich nemôžu ďalej zadržiavať kým bude prokuratúra pokračovať vo vyšetrovaní ich údajnej účasti na multimiliónovom úplatkárskom škandále.Manželia v pondelok opustili zariadenia, v ktorých boli od minulého júla v súvislosti s podozrením, že vzali peniaze od brazílskej spoločnosti Odebrecht, ktorá sa priznala k uplácaniu naprieč celou Latinskou Amerikou.Humala, ktorý bol peruánskym prezidentom v rokoch 2011 - 2016, označil obvinenia za nepodložené. Prokuratúra proti manželom zatiaľ nevzniesla formálne obvinenia. Ústavný súd minulý štvrtok zrušil 18-mesačný príkaz na ich preventívne zadržanie, no zároveň rozhodol, že vyšetrovanie môže pokračovať.


Inflácia v eurozóne sa bude zrýchľovať o niečo pomalšie, než sa očakávalo

Šéf Európskej centrálnej banky uviedol, že expanzia ekonomiky sa síce spomalila, ale zostáva solídna.

FRANKFURT NAD MOHANOM. Inflácia v eurozóne sa zrejme bude zrýchľovať pomalšie, než sa predpokladalo. Ekonomika je však odolná voči aktuálnemu spomaleniu a bude pokračovať v dynamickej expanzii, vyplýva z prieskumu Európskej centrálnej banky (ECB) medzi profesionálnymi prognostikmi, ktorý podporil názor strážcov meny, že je potrebná opatrnosť pri ukončovaní stimulov. Spotrebiteľské ceny v eurozóne sa podľa aktuálneho prieskumu na budúci rok zvýšia o 1,6 percenta a v roku 2020 o 1,7 percenta. To je v oboch prípadoch o 0,1 percentuálneho bodu menej v porovnaní s očakávaniami spred troch mesiacov. Prieskum medzi prognostikmi je dôležitým vstupom pri rozhodovaní ECB o nastavení menovej politiky. ECB zaručuje cenovú stabilitu pri medziročnej miere inflácie tesne pod dvoma percentami. Podľa aktuálnej predpovede by sa tempo rastu spotrebiteľských cien malo do roku 2022 zvýšiť na 1,9 percenta. Rada guvernérov ECB na svojom štvrtkovom (26. 4.) zasadnutí v súlade s očakávaniami nezmenila nastavenie menovej politiky. Spomalenie rastu podľa nej nie je tak závažné, aby musela uvažovať o zmene politiky. Trh očakáva, že ECB tento rok ukončí program nákupu dlhopisov celkovom objeme 2,55 bilióna eur a niekedy v polovici roka 2019 prvýkrát po rokoch zvýši úrokové sadzby. Šéf ECB Mario Draghi vo štvrtok uviedol, že expanzia ekonomiky sa síce spomalila, ale zostáva solídna. Prieskum medzi prognostikmi potvrdil jeho optimizmus, keď prognózy rastu ekonomiky pre roky 2018 a 2019 sa zvýšili o 0,1 percentuálneho bodu na 2,4 percenta respektíve 2 úercentá.


Kriticky ohrozené sokoly červenonohé vyviedli rekordný počet mláďat

BRATISLAVA. Tohtoročná hniezdna sezóna bola pre sokolov červenonohých úspešná. Spolu 15 párov vyviedlo tento rok 41 mláďat, čo je najviac, odkedy sa tento kriticky ohrozený druh u nás pravidelne sleduje. Od polovice augusta a najmä v septembri začnú mladé sokoly spolu s ďalšími využívať spoločné nocoviská, aby sa následne vybrali na let do Afriky. "Mladé sokolíky začali vylietavať z hniezd koncom júla, posledný z nich len pred pár dňami. Spolu ich bolo tento rok 41, čo je najviac minimálne od roku 2004, odkedy máme pravidelné údaje. Rekordný je i počet 16 hniezdnych párov," hovorí Roman Slobodník z Ochrany dravcov na Slovensku. Zo 16 okrúžkovaných mláďat v minulom roku sa podľa jeho slov vrátili na pôvodné hniezdisko tri samice a jeden samec. "Počas celej hniezdnej sezóny sme hniezda strážili, nakoniec bolo až 15 párov úspešných a jeden pár ostal bez mláďat," doplnil. Sokoly v minulosti s obsadzovali opustené hniezda krkavcovitých vtákov, nakoľko vlastné si postaviť nevedia. Teraz využívajú i búdky, ktoré sa umiestnili na stromy v rámci projektu LIFE Ochrana sokola červenonohého v Karpatskej kotline. "Vďaka biologickým metódam sa nám podarilo znášky vajec a neskôr mláďatká uchrániť pred prirodzenými predátormi. Tento rok prialo sokolom i počasie - na jedinom známom hniezdisku bolo málo búrok i dostatok potravy v podobe kobyliek, koníkov či drobných zemných cicavcov," priblížil Slobodník. Ornitológovia sa z úspešnej sezóny tešia. "Vynakladáme veľké úsilie, aby nám naši fešáci medzi dravcami zo Slovenska úplne nevymizli. V aktivitách na ich záchranu budeme pokračovať. Veríme, že čoskoro obsadia aj ďalšie lokality. Napríklad v susednom Maďarsku je situácia už niekoľko rokov stabilná a hniezdi tam viac ako 1000 párov. Všetky naše tohoročné mláďatká dostali krúžky, už teraz sa tešíme na ich návrat," zhrnul Slobodník.


Hráč Michaloviec sa učil od Messiho: Bol utiahnutý, z tréningu šiel rovno za rodinou

MICHALOVCE. Zimná posila slovenského futbalového klubu MFK Zemplín Michalovce José David Casado García má pomôcť v bojoch o prvú šestku v jarnej časti Fortuna ligy 2018/2019. Skúsený 31-ročný Španiel prišiel do tímu trénera Antona Šoltisa z konkurenčného FC ViOn Zlaté Moravce-Vráble. Hoci začiatok zimnej prípravy absolvoval ešte na západe Slovenska, zatúžil po prestupe do konkurencieschopnejšieho mužstva. Záujem o jeho služby mal aj samotný Šoltis. "Michalovskú ponuku bolo ťažké odmietnuť. Zavážilo aj to, že mužstvo má veľkú šancu na postup do hornej šestky, takisto je stále v hre o Slovenský pohár. Cieľom každého futbalistu je hrať o čo najvyššie pozície a ja nie som výnimkou." ,,Situácia v Michalovciach je aktuálne lepšia ako v Zlatých Moravciach a vyhovuje mi aj herný štýl, akým sa prezentujú," povedal Casado pre oficiálny web klubu.Michalovce sú už štvrtou slovenskou zastávkou rodáka z Almeríe. V posledných rokoch si na seba obliekal aj dresy Gabčíkova a Spartaka Trnava. "Fortuna liga mi vyhovuje. Jej úroveň každým rokom stúpa a som veľmi rád, že v nej môžem pôsobiť." ,,Pekné spomienky mám na Trnavu, kde bolo výborne. Verím, že aj v Michalovciach dosiahnem nejaké úspechy. Chceme si zahrať v skupine o titul a ísť do finále pohára,“ pokračoval Casado. Skúsený záložník si v kariére vyskúšal angažmány aj v Maďarsku (Kazincbarcika SC), Rumunsku (FC Botosani), Česku (1. FK Příbram) či Nemecku (FC Espaňol Karlsruhe). Pochváliť sa môže tým, že v mladosti futbalovo vyrastal v španielskej akadémii La Masia, ktorá patrí pod FC Barcelona. Tam sa mu podarilo stretnúť s veľkými hviezdami súčasného futbalu. "V Barcelone je najlepšia futbalová škola, akú môže futbalista dostať. V La Masii sme boli ako jedna veľká rodina, všetci sme spolu chodili do školy, na obedy, na tréningy. Tam sú už 15-roční chlapci profesionáli." ,,Obrovská je aj konkurencia, ak sa chcete presadiť, musíte na sebe pracovať nepretržite. Celková organizácia aj tréningy v La Masii boli na najvyššej úrovni,“ spomína Casado na tínedžerské roky. V metropole Katalánska si hráč Michaloviec zahral po boku Lionela Messiho, Pedra Rodrígueza, Gerarda Piquého, Cesca Fábregasa či Sergia Busquetsa. "Už v tom čase to boli skvelí hráči a všetci rýchlo napredovali. Fábregas zamieril do Arsenalu Londýn, Piqué do Manchestru United a Messi každým rokom postupoval o kategóriu vyššie. Vždy hrával so staršími chlapcami." ,,Jeho talent bol neprehliadnuteľný, i keď nerozprával veľa, bol skôr utiahnutý. Z tréningu hneď odchádzal za rodinou. Čo sa týka jeho futbalovej stránky, to ani nekomentujem. Je to skrátka pán hráč," povedal Casado na adresu hviezdneho Argentínčana.


Federer a Djokovič oživia rivalitu, v Cincinnati si zahrajú o titul

Švajčiar vyhral slávny turnaj už sedemkrát.

CINCINNATI. Srb Novak Djokovič a Švajčiar Roger Federer sa stretnú vo finále mužskej dvojhry na turnaji ATP Masters 1000 v americkom Cincinnati. Obaja proti sebe v histórii podujatia Western & Southern Open nastúpili v boji o titul už trikrát (2009, 2012, 2015), zakaždým s úspešnou koncovkou pre Federera. Desiaty nasadený Djokovič v semifinále vyradil Chorváta Marina Čiliča v trojsetovej bitke 6:4, 3:6 a 6:3. Duel trval 2:32 hodiny. Novak Djokovič (10-Srb.) - Marin Čilič (7-Chorv.) 6:4, 3:6, 6:3 Roger Federer (2-Švaj.) - David Goffin (11-Bel.) 7:6 (3), 1:1 - skreč Do finále sa na tomto turnaji dostal už šiestykrát, v piatich doterajších ani raz neuspel. Cincinnati je jediným z deviatich turnajoch série Masters, ktorý ešte počas svojej úspešnej kariéry nevyhral. Federer v pozícii turnajovej dvojky vyradil Belgičana Davida Goffina, za stavu 7:6 (3) a a 1:1 z jeho pohľadu súper nemohol pokračovať pre zranenie pravého ramena. Turnaj v Cincinnati vyhral Federer celkovo až sedemkrát. Naposledy sa tu predstavil v roku 2015 a získal titul, rovnako ako v roku 2014. "Bude to pre mňa v Cincinnati najväčšia výzva, o tom niet pochýb, pretože Roger na tomto turnaji historicky dominuje," povedal pred finále Djokovič. Zverenec Mariána Vajdu vedie v bilancii vzájomných zápasov nad dlhoročným rivalom 23:22, vo finálových súbojoch 11:6. Naposledy sa stretli ešte v roku 2016. "Je výborné, že opäť oživíme našu rivalitu. Som rád, že som sa tu opäť dostal do finále a špeciálne proti Novakovi to bude veľmi zaujímavé," vyhlásil Federer, ktorý v Cincinnati ťahá šnúru 14 víťazstiev.


V Prahe niekto polial červenou farbou sochu maršala Koneva

Na obloženie nastriekal nápis a letopočty vrátane roku 1968.

PRAHA. Neznámy vandal polial červenou farbou podstavec sochy maršala Koneva v Prahe. Informoval o tom vo štvrtok na svojej stránke Deník N. Na obloženie nastriekal nápis "Nie krvavému maršalovi, nezabudneme" a letopočty vrátane roku 1968. Vtedy sovietsky maršal zaštítil pripravovanú inváziu vojsk Varšavskej zmluvy do Československa. "Oznámenie sme prijali o deviatej hodine, policajti miesto obhliadajú. Budú zaisťovať stopy a kamerové záznamy a pátrať po tom, kto to spôsobil," povedal pre Deník N hovorca pražskej polície Jan Daněk. Páchateľovi hrozí až rok väzenia. Socha sovietskeho maršala Koneva stojaca na námestí Interbrigády v Prahe 6-Bubenči bola cieľom vandalov už predtým. Maršal bol veliteľom vojsk, ktoré v roku 1945 oslobodili väčšinu územia Československa, následne sa ale stal symbolom sovietskej nadvlády nad stredoeurópskymi krajinami. Podieľal sa napríklad na porážke maďarského povstania v roku 1956. Nedávno k soche umiestnili tabuľu rozširujúcu informácie o Konevovi o jeho povojnové aktivity, čo pobúrilo Rusko.


Prezident Kiska podpísal ústavný zákon o dôchodkovom strope

BRATISLAVA. Dôchodkový vek na Slovensku sa ústavne zastropuje na 64 rokov. Ženy pôjdu do dôchodku skôr za výchovu dieťaťa. Ústavný zákon, ktorý schválil parlament 91 hlasmi, podpísal prezident Andrej Kiska. Účinnosť nadobudne 1. júla tohto roka. Do Ústavy sa dostane formulácia, že "vek potrebný na vznik nároku na primerané hmotné zabezpečenie v starobe nesmie presiahnuť 64 rokov". Ženám, ktoré vychovali jedno dieťa, bude znížený vek odchodu do dôchodku o šesť mesiacov. Matky, ktoré vychovali dve deti, budú odchádzať do dôchodku o jeden rok skôr a ženy s troma a viac deťmi by mali byť zvýhodnené o rok a pol. Okrem zastropovania veku odchodu do dôchodku bude Ústavou garantované aj ustanovenie o minimálnej mzde. "Každý zamestnanec má právo, aby jeho odmena za vykonanú prácu nebola nižšia ako minimálna mzda," definuje legislatívna zmena s tým, že podrobnosti o úprave minimálnej mzdy ustanoví tiež zákon. Ústavne tiež budú zakotvené základné piliere dôchodkového zabezpečenia. "Primerané hmotné zabezpečenie v starobe sa vykonáva prostredníctvom priebežne financovaného dôchodkového systému a systému starobného dôchodkového sporenia. Štát podporuje dobrovoľné sporenie na dôchodok," uvádza sa v ústavnom zákone. Za prijatie dôchodkového stropu hlasovali všetci poslanci Smeru-SD, SNS, celý klub ĽSNS, traja poslanci Mosta-Híd, hnutie Sme rodina a päť nezaradených poslancov. Definitívne hlasovanie o zmene Ústavy SR bolo v parlamente niekoľkokrát odložené. Na prijatie zmien totiž bola potrebná trojpätinová väčšina 90 hlasov poslancov a tie Smer-SD nemal od začiatku isté. Návrh kritizovali viacerí odborníci, Rada pre rozpočtovú zodpovednosť, názory neboli jednotné ani v koalícii.


Futbalista nechcel prijať plat, lebo bol zranený. Peniaze dal na charitu

Najprv požiadal vedenie klubu, aby ho nevyplatilo, potom preukázal gesto ľudskosti.

BRATISLAVA. Keď britský denník Metro zverejnil jeho príbeh, pod článkom vytvoril anketu s otázkou „Ktoré slovo lepšie vystihuje Rafaela?“. Obe ponúkané možnosti obsahovali rovnaké slovo - legenda. 3x Premier League 3x Community Shield 2x Ligový pohár 1x Majstrovstvá sveta klubov 2x finalista Ligy majstrov Brazílsky obranca Rafael Pereira da Silva bol sedem rokov hráčom Manchestru United. V roku 2008 ho do Anglicka z brazílskeho Fluminense priviedol legendárny tréner Sir Alex Ferguson. V auguste 2015 klub opustil a prestúpil do francúzskeho Olympique Lyon. Podľa britských médií ho vtedajší tréner Louis van Gaal v Manchestri United nechcel, pretože sa nestotožnil s jeho filozofiou. „Počul som, že nemá v obľube hráčov z Brazílie, ale nemôžem to tvrdiť s istotou. Viem, že ma nemal rád, ale či to bolo preto, lebo som Brazílčan, netuším,“ uviedol Rafael pre Globo Esporte. Po svojom príchode do Francúzska odohral za Lyon v úvode minulej sezóny len päť duelov. V zápase proti Lille sa zranil a musel nútene pauzovať mesiac, počas ktorého vynechal štyri ligové stretnutia. Rafael v nedávnom rozhovore pre francúzsky denník L’Equipe priznal, že pár dní po zápase šiel za vedením klubu. Predstaviteľov francúzskeho prvoligistu žiadal, aby mu nevyplácali mzdu, pokiaľ nebude opäť zdravý. Vedenie klubu mu ale vysvetlilo, že by tým porušilo zákon a mzdu mu musí vyplatiť. Brazílsky futbalista sa preto rozhodol, že peniaze, ktoré zarobí za obdobie svojho zranenia, využije na charitatívne účely. „Mám rád futbal a som rád, že za jeho hranie môžem dostávať peniaze. V tom období som ale nehral,“ priznal pre L’Equipe. Loading
 ... Rafael podporil nadáciu OL Foundation, ktorá zo získaných peňazí zakúpila špeciálne roboty s obrazovkou. Vďaka nim môžu choré deti na diaľku komunikovať s hráčmi Lyonu v deň zápasu. „Som šťastný, že som deťom takýmto spôsobom pomohol. Nebolo to dobré len pre ne, ale aj pre mňa. Pomohlo mi to,“ dodal.


Nicholsonová: Kaliňákovi trvalo desať rokov, aby zistil čo sa deje v osadách

Poslankyňa SaS kritizovala Kaliňáka za návrh nového zákona.

BRATISLAVA. Pokiaľ sa nezlepší bezpečnostná situácia aj v 200 rómskych osadách, kde nezabrali doterajšie opatrenia, nezlepší sa ani vzťah medzi väčšinovým a menšinovým obyvateľstvom. Vyplýva to z vyjadrení ministra vnútra Roberta Kaliňáka (Smer) v diskusnej relácii RTVS O päť minút 12. Poukázal na to, že v 1400 osadách z 1600 sa situácia doterajšími opatreniami zásadne zlepšila. Problém je však v tých ďalších 200 a tam si to podľa Kaliňáka vyžaduje ďalšie riešenia. Preto avizoval prijatie zákona, ktorý má zabezpečiť, "aby policajti mohli razantnejšie zakročiť tam, kde je kriminalita už otravujúca". Kaliňák odmieta, že by jeho rezort postupoval podľa etnického princípu. "Chceme potláčať kriminalitu rómskych osád. Keď to nevyriešime, nevytvoríme lepší vzťah medzi majoritou a minoritou," uviedol Kaliňák. Podpredsedníčka Národnej rady a SaS Lucia Ďuriš Nicholsonová zdôrazňuje, že ak je problém len v 200 osadách, na to netreba prijímať samostatný zákon, ktorý má platiť celoplošne. "Je zbytočné prijímať zákon, ktorý bude platiť celoplošne. Dá sa to riešiť pokojne individuálnou prácou s miestnou samosprávou," poznamenala. Poukázala na opatrenia, ktoré chce presadzovať SaS. Strana by chcela, aby štát niektoré veci riadil direktívnym spôsobom. Napríklad by tak mohol rozhodovať o zriaďovaní komunitných centier, ktoré považuje Ďuriš Nicholsonová za kľúčové v riešení rómskej problematiky. V súčasnosti sa totiž podľa nej stáva, že obec by mohla zriadiť komunitné centrum, ale zastupiteľstvo to neschváli, keďže majoritné obyvateľstvo sa vzbúri a povie, že nechce takéto centrum. Cestu vidí v prikázaní zriaďovať takéto centrum. "Mať komunitné centrum v osade je dobrá vec, pomáha, tak isto ako terénna práca. Takto by sme vybudovali komunitné centrá v každej osade," zdôraznila. Komunitné centrum by strana prepojila so sociálnym podnikom. Kaliňák poznamenal, že jeho rezort to už na niektorých miestach robí. "V Krompachoch sme prepojili komunitné centrum so sociálnym podnikom. To, čo hovoríte, že chcete, už sa stalo," povedal. Zdôrazňuje potrebu naučiť Rómov pracovným návykom. Spomenul, ako sa darí v jednom z komunitných centier takto Rómov naučiť a potom ich začleniť do drevárskej dielne. Pracuje sa tiež na vyhľadávaní pracovných miest v ďalších dielňach. Pokiaľ ale rezort neurobí zásadnú zmenu, aby sa majorita cítila bezpečne, tak podľa Kaliňáka nebude ani jej vzťah s rómskou menšinou dobrý. Minister vyzdvihol aj prácu rómskych špecialistov, ktorá podľa neho prináša dobré výsledky. "Robia svoju robotu dobre," vyhlásil. Pripomenul kamerový systém, ktorý pomáha chrániť napríklad seniorov. Riešiť podľa neho treba priestupky maloletých, odmieta však reči, že ich chce zatvárať. Rovnako volá po opatreniach na minimalizáciu záškoláctva. Ďuriš Nicholsonová mu vyčítala, že trvalo 10 rokov, aby zistil, že v blízkosti rómskych osád sa "deje niečo obťažujúce". Poukázala na to, že zatvárať ľudí, ktorí nič nemajú a ktorí sa neraz v podstate aj snažia dostať do väzenia, lebo tam majú lepšie podmienky ako doma, nie je riešenie. Zdôrazňuje potrebu integrácie Rómov do spoločnosti. Kaliňák odmieta, že by chceli všetkých z osád zatvárať do väzenia.


AKTUALIZOVANÉMatovič sa ospravedlnil, na rokovaní parlamentu chýbal

Parlament môže vyzvať Matoviča, aby sa vzdal mandátu. Zobrať mu ho nemôže.

BRATISLAVA. Predseda OĽaNO Igor Matovič v utorok požiadal o ospravedlnenie z neúčasti na nasledujúcich schôdzach Národnej rady Slovenskej republiky. Ako dôvody uvádza, že predseda parlamentu Andrej Danko sa rozhodol kryť porušovanie ústavných práv ľudí, ktorí sa s dôverou obracajú na svojho poslanca. "Nariadenie, ktoré tvrdošijne obhajuje, aby sa bez vedomia poslanca čítal list jemu adresovaný a v prípade, ak obsahuje hanlivý výraz, aby bol list bez vedomia poslanca skartovaný, je nielen v rozpore s Ústavou SR, ale aj so zdravým rozumom," napísal. Predseda parlamentu sa podľa Matoviča navyše doslova vyžíva v tom, ako opozičných poslancov šikanuje a berie im ich ústavné práva. Jeho "geniálne" nápady, ako zákaz používania grafov či tabuliek pri prednese v pléne je podľa Matoviča v príkrom rozpore s ústavným právom na slobodu prejavu slovom, písmom a obrazom. "V mojom prípade predseda parlamentu je dokonca schopný protizákonne lustrovať moju zdravotnú dokumentáciu a následne opakovane z nej so smiechom v pléne komunikovať nálezy. Rovnako verejne v pléne opakovane so smiechom krivo obviňovať môjho 20 rokov mŕtveho otca, že ma v detstve týral," píše Matovič v žiadosti. Takéto hrubé zasahovanie do ústavných práv ľudí a nimi volených opozičných poslancov nedokáže Matovič viac tolerovať a keďže akákoľvek snaha o nápravu správania predsedu parlamentu zlyháva, v mene svojich voličov sa na takomto divadle a brutálnom porušovaní demokracie viac nebude zúčastňovať. Matovič sa preto nebude zúčastňovať na zasadnutiach parlamentu. Ako povedal v pondelok na brífingu, nechce sa totiž podriaďovať predsedovi Národnej rady SR Andrejovi Dankovi, ktorého označil za psychopata. V mojom prípade predseda parlamentu je dokonca schopný protizákonne lustrovať moju zdravotnú dokumentáciu a následne opakovane z nej so smiechom v pléne komunikovať nálezy. Matovič podľa vlastných slov zažíva posledné dva roky štvanicu, ktorá vyvrcholila minulý týždeň, keď sa mu neznámy muž vyhrážal smrťou. Matovič tento incident takisto spája s predsedom parlamentu. Neznámy muž podľa jeho slov k nemu pristúpil pri prechádzke so psom a povedal mu: "Do pondelka máš termín a vypadneš odtiaľ, lebo ti nájdem vlak. My ťa vyhadzovať nebudeme." Podľa Matoviča to súvisí s jeho poslaneckým mandátom.V júni bude parlament hlasovať o zbavení mandátu Matoviča za opätovné nepozastavanie živnosti. Za zbavenie mandátu musí hlasovať ústavná väčšina, teda 90 poslancov národnej rady. Predseda Mandátového a imunitného výboru Richard Raši označil rozhodnutie Matoviča nezúčastňovať sa na rokovaniach za absolútne zneužitie mandátu poslanca. Národná rada môže vyzvať šéfa OĽaNO Igora Matoviča, aby sa vzdal mandátu, ak nebude chodiť na rokovania parlamentu. O mandát ho však pripraviť nemôže. Ako v utorok povedal Raši, pokiaľ by Matovič naplnil to, čo hovorí, vzniká bezprecedentná situácia. „Každému, kto nechodí do práce, bude mu ukončený pracovný pomer. U poslancov to neplatí, ale aj tak poslanec poruší zákon,“ upozornil Raši. Poslanec pri zložení poslaneckého sľubu sa podľa Rašiho zaväzuje, že bude dodržiavať zákony. „Poslanec je podľa zákona povinný zúčastňovať sa práce v parlamente a na výboroch,“ upozornil Raši s tým, že ak poslanec toto nedodrží, nedostane plat, zamestnávateľ nebude za neho odvádzať odvody, nebude dostávať paušálne návrhy. O plat príde poslanec, ak bude chýbať bez ospravedlnenia na štyroch rokovaniach Národnej rady alebo výboru. „Národná rada môže takého poslanca vyzvať na vzdanie sa mandátu, ale mandát by musel vrátiť sám,“ zdôraznil Raši, podľa ktorého ide o absolútne zneužitie mandátu poslanca, lebo poslanec by mal stratiť zamestnanie ako každý iný človek, keď nechodí do práce. Niektoré výhody Matovičovi tak či tak zostanú. „Kým má poslanecký mandát, môže parkovať zadarmo v poslaneckej garáži,“ povedal Raši.


Moskva je presvedčená o smrti vodcu Islamského štátu, dôkazy zatiaľ nemá

Pravdepodobnosť, že Ibráhím abú Bakr Baghdádí je po smrti, sa podľa Rusov  blíži k sto percentám.

MOSKVA. Pravdepodobnosť, že vodca džihádistickej organizácie Islamský štát (IS) Ibráhím abú Bakr Baghdádí je po smrti, sa blíži k 100 percentám. Vyhlásil to v piatok v Moskve predseda branného výboru hornej komory ruského parlamentu Viktor Ozerov. "Myslím, že táto informácia (o Baghdádího smrti) je istá takmer na 100 percent," povedal Ozerov, ktorého citovala tlačová agentúra Reuters. Podľa jeho ďalších slov istotu Ruska v tejto záležitosti posilňuje aj fakt, že IS zatiaľ neposkytol dôkaz, že Baghdádí žije. Námestník ruského ministerstva zahraničných vecí Oleg Syromolotov vo štvrtok uviedol, že "s vysokou mierou pravdepodobnosti možno hovoriť o tom, že vodca IS Baghdádí bol eliminovaný" pri nálete ruských lietadiel na veliteľské stanovište militantov na južnom okraji sýrskeho mesta Rakka z konca mája tohto roku. Syromolotov však dodal, že informácia o Baghdádího smrti sa stále preveruje prostredníctvom rôznych kanálov. Ruský diplomat uviedol, že ak sa správy o Baghdádího smrti potvrdia, budeme môcť konštatovať ďalší veľký úspech ruského letectva v boji proti medzinárodnému terorizmu, a to aj na základe skúseností Ruska z porážky islamistov na severnom Kaukaze. Upozornil, že je dôležité uvedomiť si, že "teroristické zoskupenia sú štruktúrami s pevnou hierarchiou a likvidácia ich vodcov vedie k zásadnej dezorganizácii teroristov, prináša do ich radov paniku a strach". Ruské ministerstvo obrany minulý týždeň oznámilo, že preveruje informácie o smrti Baghdádího pri nedávnom nálete ruských lietadiel na južné predmestie sýrskeho mesta Rakka. Terčom náletu, ktorý ruské lietadlá podnikli 28. mája, bolo veliteľské stanovište, kde sa údajne konala porada vodcov IS ohľadom ústupu ozbrojencov IS z Rakky cez tzv. južný koridor, spresnila s odvolaním sa na ruské ministerstvo obrany agentúra RIA Novosti. Pri tomto nálete bol zlikvidovaný celý rad vysokopostavených veliteľov IS, ako aj asi 30 stredných veliteľských kádrov a približne 300 radových bojovníkov - ich telesných strážcov. Správy o Baghdádího smrti alebo zraneniach sa objavovali aj v minulosti.


Buldozéry znovu valcujú Džungľu, symbol európskeho zlyhania

Utečencov z tábora pri Calais začali odvážať, tábor zničia. Predchádzajúce pokusy nevyšli.

CALAIS, BRATISLAVA. Alí zo Sudánu si drevené palety prikryl dekami, na stolík si dal obrus a v pohári má aj kvety. Steny pritom tvoria deky na drevách. „Nechcem tu zostať, chcem ísť do Anglicka. No kým som tu, chcem, aby môj domov v Calais vyzeral pekne a pripomínal mi domov v Sudáne,“ hovorí pre Huffington Post. Alí je jedným z asi sedemtisíc ľudí, ktorí žijú v utečeneckom tábore vo francúzskom Calais. Stovky chatrčí, unimobuniek a stanov všetci v krajine poznajú pod označením Džungľa. Jednu zimu už rozrastajúci sa tábor prežil. Tú ďalšiu by už existovať nemal – v pondelok začali s jeho demoláciou. Za prvý deň z tábora odišlo asi šesťdesiat autobusov s utečencami – ukážu im mapu Francúzska a oni sa môžu rozhodnúť, kam ich odvezú. Ich skutočným cieľom však ostáva Británia, mnohí tvrdia, že tam majú rodinu a majú preto nárok na azyl. Utečenecký tábor len pár kilometrov od prístavu nevznikol počas súčasnej utečeneckej vlny v Európe. Prvýkrát tu utečenci prespávali už v roku 1999. Britská vláda však tvrdila, že existencia oficiálneho tábora láka ďalších utečencov, a preto ho v roku 2002 vtedajší francúzsky minister vnútra Nicolas Sarkozy po tlaku a napriek veľkým protestom utečencov zatvoril. Vtedy prichádzali najmä afganskí utečenci, zrušenie tábora ich len presmerovalo inde a provizórne obydlia začali vznikať hneď vedľa diaľnice vedúcej do prístavu. Keď sa Sarkozy stal prezidentom, boj proti ilegálnej imigrácii patril k hlavným bodom jeho programu. Džungľu prikázal v decembri 2009 zrovnať so zemou. Buldozéry potom zničili stany, na provizórne domy použili motorové píly a plameňomety. Malo ísť o odkaz, že otvorenosť Francúzska voči utečencom sa končí. Krajina však ďalej neriešila, čo s tými, ktorí v Calais ostali. „Calais je európskym zlyhaním,“ povedal vtedy podľa rádia RFI Pierre Henry z francúzskej mimovládky France Terre d'Asile. Afganec Šahin sa v apríli 2015 snažil dostať do jedného z kamiónov. Kým čakali pred prístavom, utečenci sa v nich skryli a dúfali, že sa dostanú do Británie bez toho, aby platili prevádzačom ďalšie peniaze. Niektorým sa to podarilo za dva týždne, iným za päť mesiacov. Šahin žil v tábore dlhšie. „V noci je to ako v horore, vietor trhá plachty a vydáva to hrôzostrašné zvuky. Cez deň musím ísť pätnásť minút do centra tábora s kanistrou po vodu,“ povedal pre Guardian. Utečenecká vlna vtedy ešte len narastala a o niekoľko mesiacov neskôr už v Džungli žilo vyše sedemtisíc ľudí. Pre mnohých sa stalo rituálom každej noci dostať sa na diaľnicu. Štrnásťročný Rahimulláh zomrel, keď ho na diaľnici smerom k prístavu zrazilo auto. Nezastavilo. Iní sa snažia k prístavu preplávať, objavili sa dokonca prípady, keď sa utečenci snažili prejsť do Británie pešo cez podmorský eurotunel. Z Džungle sa za viac ako rok a pol trvajúcej krízy stalo samostatne fungujúce mestečko. Majú tu kostol, mešitu, reštauráciu, školu aj nahrávacie štúdio. Deti si môžu čítať z darovaných kníh, dobrovoľníci učia angličtinu aj francúzštinu. Jedna skupina rozdáva utečencom SIM karty, tí sa neskôr zhromažďujú na pieskovej dune nad kempom, aby chytili lepší signál a zavolali svojim známym. Jedlo a oblečenie dodávajú mimovládne organizácie, vláda sa o tábor donedávna vôbec nestarala. Teraz hovorí už len o jeho zrušení. V tábore preto v posledných dňoch stúpa napätie. Polícia zatýka, ruší stany, navyše je v tábore priveľa rôznych národností, ktoré sa medzi sebou často hádajú. „Musí to byť to najhoršie miesto, aké som videl – nie je vhodné ani pre zvieratá,“ povedal pre Guardian Karim z Egypta. Tábor už odrezávajú aj od diaľnice – ostnaté drôty nahrádza vysoký múr, ktorý zaplatí Veľká Británia. Francúzske úrady sa o zrušenie tábora snažia dlhšie. V marci, keď v Džungli žilo asi štyritisíc ľudí, zrovnali so zemou polovicu tábora. No až doteraz úrady skôr problém ignorovali a dúfali, že znižujúci sa počet utečencov prichádzajúcich do Únie to vyrieši. V pondelok ich už začali presúvať. „Sme pripravení odísť,“ hovorí 35-ročný Sudánec Hassan Džibril, obutý v štvorstupňovej teplote len v žabkách. „Situácia je tu príliš zlá. Ak tu zostaneme, môžeme zomrieť,“ hovorí pre New York Times. Podobne ako on mnohí sa vzdali sna, že sa dostanú do Británie a vyberajú si radšej iné francúzske regióny. Muž, ktorý ukáže náhodne na mape na Normandiu, dostáva modrý náramok a čaká na autobus. Väčšina z utečencov v Calais má podľa úradov naozaj právo požiadať o azyl, ostatných z Francúzska vykážu. Problémom zostáva vyše 1300 detí, z ktorých väčšina je v tábore bez rodičov. Najmenej 235 z nich už prijala Británia, pri ďalších sa zisťuje, či majú v Británii príbuzných, aby ich tam premiestnili. Francúzsko teraz sľubuje, že má záložný plán a tábor sa už opätovne nerozrastie. Calais je navyše veľmi spolitizovanou témou – francúzsky prezident Francois Hollande dúfa, že jeho zatvorenie mu môže priniesť politické body pred budúcoročnými prezidentskými voľbami. Aj jeho najväčší súper, konzervatívec Alain Juppé tento týždeň odkázal, že Džungľu nie je možné tolerovať. „Tieto obrazy majú pre našu krajinu katastrofálne následky a tiež to má extrémne veľké bezpečnostné a ekonomické dôsledky na občanov Calais,“ hovorí podľa denníka Washington Post. Mnohí sú však skeptickí v tom, že tábor zmizne navždy. „Ľudia budú stále prichádzať,“ hovorí pre Guardian Clare Moseleyová z charity Care4Calais. „Utečencov nejaké varovania neodstrašia, pretože už len podľa definície pred niečím utekajú.“


Londýnsky súd poslal radikálneho islamského kazateľa na päť a pol roka za mreže

Choudary bol uznaný za vinného po tom, ako na internete prisahal vernosť IS.

LONDÝN. Britského radikálneho islamského kazateľa Anjema Choudaryho, ktorý verejne podporil teroristickú organizáciu Islamský štát (IS), poslal v utorok londýnsky súd na päť a pol roka do väzenia. Choudary (49) bol uznaný za vinného v júli po tom, ako na internete prisahal vernosť IS. Kazateľ svojím konaním porušil britský protiteroristický zákon, informuje agentúra DPA. Choudary sa už v minulosti vyhol trestnému stíhaniu, a to napriek svojej podpore zakázanej extrémistickej skupiny Muhádžirún (Emigranti), ako aj usvedčeniu niekoľkých jeho stúpencov zo skutkov súvisiacich s terorizmom. Choudary však na seba upútal pozornosť úradov svojou podporou džihádistickej sekty IS v niekoľkých prejavoch zverejnených na webovej stránke YouTube a vyjadreniami, že uznáva kalifát vyhlásený IS na obsadených územiach. Spolu s Choudarym si rozsudok vypočul aj jeho stúpenec Mohammed Mizanur Rahman. Sudca označil počas pojednávania Choudaryho za "vypočítavého a nebezpečného". Fundamentalistu pakistanského pôvodu, narodeného vo východnom Londýne, ako aj zakázané organizácie, ktoré pomáhal viesť, bezpečnostné zložky obviňujú z radikalizácie mladých ľudí vrátane vrahov britského vojaka Leeho Rigbyho. Choudary nikdy neodsúdil žiadne útoky spáchané islamskými fanatikmi, a to ani tie v Londýne z roku 2005, pri ktorých zomrelo vyše 50 ľudí. Ako vyštudovaný právnik dokázal umne využívať limity slobody prejavu i priestoru, ktorý mu pravidelne poskytovali britské verejnoprávne médiá.


Argentínčania žiadajú vyhlásenie stavu potravinovej núdze

Cieľom zákona je zvýšiť pomoc ľuďom, ktorí si z dôvodu inflácie nemajú dostatok potravín.

BUENOS AIRES. Niekoľko tisíc ľudí začalo v stredu táboriť v centre argentínskej metropoly Buenos Aires, aby takto úrady prinútili vyhlásiť v krajine "stav potravinovej núdze" a odsúdili politiku vlády prezidenta Mauricia Macriho, ktorá podľa nich neadekvátne reaguje na sociálnu krízu v krajine. Informovala o tom agentúra AFP, ktorá pripomenula, že Argentína sa pár týždňov pred prezidentskými voľbami borí so závažnou ekonomickou krízou. Demonštranti, medzi ktorými sú aj rodiny s malými deťmi, majú v úmysle táboriť na Triede 9. júla (Avenida 9 de Julio) celých 48 hodín. Túto akciu zorganizovalo združenie viacerých odborov. Ďalšia protestná akcia - v podobe spoločného stolovania - sa konala v stredu na Májovom námestí (Plaza de Mayo), ktoré sa rozprestiera priamo oproti prezidentskému palácu. Jej účastníci žiadajú, aby vláda vyhlásila stav potravinovej núdze a rozšírila program potravinovej pomoci okrem metropolitnej oblasti aj do všetkých ostatných regiónov. Tieto protesty sa konajú v súvislosti s tým, že poslanci argentínskeho parlamentu vo štvrtok začínajú rozpravu o návrhu zákona o "potravinovej núdzi". Predkladateľom návrhu je opozícia. Cieľom zákona je zvýšiť pomoc ľuďom, ktorí si z dôvodu inflácie už nedokážu zabezpečiť dostatok potravín či stravovanie. Liberálna vláda prezidenta Mauricia Macriho s týmto návrhom nesúhlasí. Prijala však sériu mimoriadnych opatrení, medzi ktorými je aj zrušenie daní na základné potraviny. Argentína, ktorá je v recesii od roku 2018, má jednu z najvyšších inflácií na svete (25,1 percenta medzi januárom a júlom, 54,4 percenta za posledných 12 mesiacov). V krajine podľa AFP poklesla spotreba, zatvárajú sa výrobné podniky, zvyšuje sa počet chudobných i nezamestnaných. Podľa AFP na uliciach Buenos Aires už bežne vídať žobrať celé rodiny. Hospodárska kríza sa zintenzívnila po augustových primárkach, v ktorých Macri utrpel porážku, takže jeho znovuzvolenie v prezidentských voľbách je otázne. Výsledok tohto hlasovania, z ktorého vyšiel víťazne Alberto Fernández, ovplyvnil aj situáciu na finančných trhoch - investori totiž vidia v prípadnom víťazstve opozičného kandidáta väčšie riziko než v pokračovaní doterajšej trhovo orientovanej vlády. Prvé kolo prezidentských volieb sa v Argentíne bude konať 27. októbra. Ak ani jeden kandidát nezíska viac než 45 percent hlasov alebo 40 percent s rozdielom desať percent pred druhým v poradí, bude sa 24. novembra konať druhé kolo. V októbri budú Argentínci voliť i polovicu dolnej komory parlamentu a tretinu senátu.


Ozbrojené skupiny v Južnom Sudáne prepustili vyše dvesto detských vojakov

DŽUBA. Vyše dvesto detských vojakov prepustili ozbrojené skupiny vo vojnou zmietanom Južnom Sudáne. Informovala o tom v stredu agentúra AP s odvolaním sa na Detský fond OSN (UNICEF). Celkovo má byť v priebehu nasledujúcich mesiacov v tejto africkej krajine postupne prepustených takmer tisíc detských vojakov. Rodinám žijúcim v okolí mesta Yambio vrátili v utorok dovedna 112 chlapcov a 95 dievčat. Išlo o prvý prípad hromadného navrátenia detských vojakov do civilného života, v rámci ktorého odovzdali deti priamo ich rodinám, a nie do starostlivosti inštitúcií. Podľa záznamov OSN má Južný Sudán jeden z najvyšších počtov detských vojakov na svete. UNICEF odhaduje, že v juhosudánskych ozbrojených skupinách stále slúži okolo 19-tisíc detských vojakov. OSN sa pričinila o to, že miestne milície prepustili celkovo už vyše dvetisíc detí. Napriek dosiahnutému pokroku a záväzkom juhosudánskej vlády však podľa aktivistov naďalej dochádza k verbovaniu detí do tamojších ozbrojených skupín. Občianska vojna v Južnom Sudáne zúri od roku 2013, keď prezident Salva Kiir prepustil z funkcie svojho námestníka Rieka Machara. Boje sa vedú najmä pozdĺž etnických hraníc medzi silami lojálnymi Kiirovi, ktorý pochádza z etnickej skupiny Dinka, a silami lojálnymi Macharovi, ktorý je z menšinového kmeňa Nuerov. Boje v krajine vyhnali zo svojich domovov tretinu tamojšieho obyvateľstva. Očakáva sa, že počet utečencov z Južného Sudánu do konca roka dosiahne tri milióny.


Ďalší uchádzač o Mayovej funkciu Gyimah sľubuje druhé referendum

Sam Gyimah je poslancom Dolnej snemovne parlamentu.

LONDÝN. Do súboja o post šéfa Konzervatívnej strany a nového britského premiéra vstúpil v nedeľu 13. uchádzač Sam Gyimah, ktorý prisľúbil usporiadanie druhého referenda o brexite. Informovala o tom televízia Sky News. Sam Gyimah (42) je poslancom Dolnej snemovne parlamentu a bývalým štátnym tajomníkom britskej vlády pre univerzity a vedecký výskum. Svoje rozhodnutie vstúpiť do súboja zdôvodnil tým, že záujemcov o Mayovej funkciu je síce mnoho, avšak prezentujú len veľmi obmedzenú škálu názorov na problematiku brexitu. "Väčšina kandidátov ponúka odchod bez dohody alebo plátanie (brexitovej) dohody Theresy Mayovej, ktorá už bola rázne odmietnutá," povedal pre Sky News Gyimah, ktorého rodičia pochádzajú zo západoafrickej Ghany. Vlani v novembri sa Gyimah vzdaj funkcie štátneho tajomníka na protest proti tomu, ako premiérka Mayová pristupovala k odchodu Spojeného kráľovstva k EÚ. Odvtedy vystupuje ako rozhodný zástanca vypísania druhého referenda o brexite. Theresa Mayová 7. júna odstúpi z funkcie šéfky Konzervatívnej strany. V úrade premiérky zostane, kým jej strana nezavŕši proces výberu nového lídra. Za favorita medzi doposiaľ 12 uchádzačmi, ktorí by chceli nahradiť Mayovú, je označovaný bývalý britský minister zahraničných vecí a zástanca tvrdého brexitu Boris Johnson. Záujem okrem neho prejavili aj Michael Gove, Jeremy Hunt, Matt Hancock, Sajid Javid, Rory Stewart, Dominic Raab, Andrea Leadsomová, Esther McVeyová, James Cleverly, Kit Malthouse a Mark Harper. O tom, kto nahradí Mayovú, budú rozhodovať poslanci a členovia vládnej Konzervatívnej strany, proces výberu odštartuje 10. júna. Meno Mayovej nástupcu by malo byť známe do 20. júla, keď sa britský parlament odoberie na letné prázdniny.


Spojené štáty vyňali spod ciel vyše štyristo čínskych produktov

Výnimku dostali elektrické obvody pre grafické procesory či laminované podlahy.

WASHINGTON. Americký prezident Donald Trump v piatok oznámil, že jeho administratíva dosiahla "veľký pokrok" pri rokovaní s Čínou. Biely dom počas druhého dňa rokovaní vo Washingtone zrušil clá na vyše 400 čínskych produktov. Trump ďalej oznámil, že USA získali na clách uvalených na čínske produkty miliardy dolárov, podľa jeho slov čoskoro suma dosiahne 100 miliárd USD (90,66 miliardy eur). Kancelária Obchodného splnomocnenca USA v piatok vydala tri oznámenia pre Federálny register, ktoré vynímajú spod ciel celý rad čínskych produktov. S talo sa tak na žiadosť veľkých amerických spoločností, ktoré argumentovali, že clá im spôsobujú ekonomické problémy. Výnimku dostalo 437 rôznorodých produktov, napríklad elektrické obvody pre počítačové grafické procesory, psie obojky, laminované drevené podlahy či miniatúrne vianočné svetielka. Do USA podľa agentúry Reuters pricestovalo zhruba 30 čínskych predstaviteľov, ktorí sa na dvojdňových rokovaniach stretli so zástupcami USA. Rokovania sa podľa odborníkov zamerajú najmä na pôdohospodárstvo a vytvoria pôdu pre rokovania na najvyššej úrovni plánované na začiatok októbra. Práve tie určia, či obidve krajiny smerujú k vyriešeniu obchodných sporov alebo povedú k novým a vyšším vzájomným clám. Odborníci, manažéri firiem aj predstavitelia vlád oboch krajín sú však skeptickí. Podľa nich, hoci by septembrové a októbrové rokovania vytvorili dočasnú dohodu, americko-čínska obchodná vojna sa medzičasom zmenila na politický a ideologický boj, ktorý zasahuje oveľa viac než len clá. Podľa nich môže riešenie trvať celé roky.


PÍŠE DANIEL HEGEDÜS – FÓRUMLeyenová dostala kladivo na Orbána

Nová predsedníčka Komisie by nemala váhať a využiť, čo jej Juncker nachystal.

Autor je výskumník German Marshall Fund v USA Porušovanie európskych hodnôt, ako je vláda zákona, sa stalo strašiakom Junckerovej Komisie. Juncker s Timmermansom sa so zmiešanými výsledkami päť rokov doťahovali s Orbánovým Maďarskom a Kaczynského Poľskom. Na jednej strane Komisia relatívne priamočiaro a efektívne kritizovala podrývanie nezávislosti poľského súdnictva. Na druhej strane, na Maďarov bola mäkká, sčasti pre členstvo Orbánovho Fideszu v Európskej ľudovej strane (frakcia EPP - pozn. red.), čo vyústilo do relatívne bezproblémového rozvoja autokracie. Junckerova komisia si však zjavne povedala, že po sebe zanechá pozitívny odkaz a v posledných mesiacoch vo funkcii siahla po pôsobivej rekonštrukcii nástrojov na vymáhanie vlády zákona. Ak môžeme veriť čerstvej komunikácii Európskej komisie v oblasti vymáhania vlády zákona, pripravované nové inštitúty by mali úplne zmeniť povahu konfliktu s pirátskymi krajinami EÚ. Komisia vďaka nim dostane do rúk silové nástroje proti Varšave a Budapešti – prinajmenšom, ak sa nová eurokomisia pod vedením Ursuly von der Leyenovej rozhodne pre kontinuitu a nepodvolí sa Orbánovi a Kaczynskému, lebo ich strany dodali hlasy nevyhnutné na jej zvolenie. Európska komisia sa ako strážkyňa európskych zmlúv v posledných piatich rokoch zo všetkých síl usiluje zladiť tri ciele, ktoré je v oblasti vlády zákona ťažké zlúčiť. Týmito cieľmi sú ochrana európskych hodnôt v zasiahnutých členských štátoch, uchovávanie inštitucionálnej autonómie Európskej komisie a zachovávanie atmosféry spolupráce a minimalizovanie politických tlakov vo vzťahoch s krajinami ako Poľsko či Maďarsko. Táto stratégia sa však rozsypala pod tlakom politickej reality, čím sa vysvetľuje nedávny obrat Komisie. Teraz už je zrejmé, že neliberálne vlády, zvlášť tá vo Varšave, nemajú záujem pestovať s Komisiou konštruktívny dialóg o vláde zákona. Prípadne, ako v Budapešti, keď záujem predstierajú, často je to len preto, aby Komisiu obalamutili. Okrem toho si podpredseda Európskej komisie zodpovedný za vládu zákona a základné práva Frans Timmermans musel uvedomiť, že Komisia v tomto súboji potrebuje inštitucionálnych partnerov. Nová iniciatíva Komisie po rokoch slabučkého hryzkania napravila vážne nedostatky európskeho legislatívneho rámca. Dôveryhodnosť strážkyne európskych zmlúv totiž naštrbili isté kroky, medzi ktoré patrí prílišná benevolencia Komisie a selektívny prístup k rozhodovaniu, ktoré porušenia vlády zákona budú predmetom skúmania. Takto sa stalo nevyhnutným zapojiť aj Európsky súdny dvor, čomu sa Komisia dlhé roky snažila vyhnúť, a získať politickú podporu Európskeho parlamentu, takže Komisia bude musieť načúvať jeho požiadavkám. Otázka vlády zákona nabrala na význame v roku 2019, keď sa stali mainstreamovou témou kampane volieb do Európskeho parlamentu a kandidáti uchádzajúci sa o miesto vo vedení Komisie sa museli zaviazať, že sa jej budú venovať, inak by nezískali nevyhnutnú podporu. Prelomové rozhodnutia Európskeho súdneho dvora v prípadoch portugalských sudcov a poľského najvyššieho súdu preukázali, že pri vynucovaní nezávislosti súdov sa Komisia môže spoľahnúť na podporu luxemburského súdu. A napokon, Juncker si na sklonku politickej kariéry musel uvedomiť, že v konflikte s Poľskom a Maďarskom už nemá čo stratiť. V tomto zmysle mala silnú presvedčovaciu silu nechutná Orbánova bilbordová kampaň, ktorá útočila na šéfa eurokomisie Junckera. Rozhodol sa preto schváliť dávnejšie pripravené Timmermansove plány. Posledná konzultácia Junckerovej Komisie ohľadne vlády zákona v apríli 2019 pôsobila ako bezpredmetná povinná jazda, no napokon sa z nej vykľula radikálna zmena pravidiel. Nové pravidlá zavádzajú každoročné povinné monitorovanie vlády zákona vo všetkých členských štátoch Únie. Týmto významným počinom Komisia uspokojí dlhodobú požiadavku Európskeho parlamentu, pričom monitoring Komisie bude dôveryhodnejší a transparentnejší. Z dlhodobého hľadiska je však najdôležitejšie, že Komisia zriadi podrobné a jednotné štandardy vlády zákona platné pre všetky krajiny, čím eliminuje dojmy z presadzovania dvojakého metra, na ktoré sa opakovane sťažovali východné krajiny. Ak bude tento monitorovací mechanizmus dobre nastavený, môže sa vo svojej oblasti stať najväčším krokom vpred od zavedenia procedúry podľa článku 7 v Amsterdamskej zmluve z roku 1997. Okrem toho Komisia sľúbila aj nový, strategický prístup k procesu infringementu (porušenia práva - pozn. red.). To by mohlo znamenať vedomú spoluprácu s Európskym súdnym dvorom, čo by pomohlo zavádzaniu štandardov podľa rýchlo sa rozvíjajúcej judikatúry súdneho dvora. Nová iniciatíva Komisie po rokoch slabučkého hryzkania napravila vážne nedostatky európskeho legislatívneho rámca. Zdá sa, že je schopná napraviť autokratické tendencie v členských štátoch spôsobené nedostatkami v oblasti vlády zákona. Nové politické a legislatívne nastavenie by azda mohlo Varšavu a Budapešť odradiť od ďalších útokov na nezávislosť tamojšieho súdnictva. Zároveň by mohlo byť bodkou za poľským zákonom o bežných súdoch či za maďarskou reformou správnych súdov, ktorú vláda v Budapešti nedávno odložila. Úmysel lúčiacej sa Komisie zaviazať svojho nástupcu treba oceniť. Nepríjemnou otázkou však zostáva, či nová Komisia bude v nastolenom trende naozaj pokračovať. Ursula von der Leyenová sa už v oblasti ochrany vlády zákona prihlásila k niekoľkým dôležitým záväzkom. Vládnucim stranám vo Varšave a v Budapešti však určite neuniklo, že ich podpora bola pre zvolenie von der Leyenovej kľúčová a za túto podporu si môžu vypýtať vysokú cenu. Poľský predseda vlády Mateusz Morawiecki si 16. júla za podporu strany Právo a spravodlivosť pri voľbe von der Leyenovej vyžiadal kľúčový post v Komisii a mäkší prístup novej Komisie k Poľsku. Pokiaľ ide o Orbána, jeho postavenie v rámci EPP vyzerá stabilizovane. Napriek predchádzajúcim sporom a odloženým voľbám Európska ľudová strana navrhla na miesta podpredsedov viacerých dôležitých výborov kandidátov Fideszu. Okrem iného ide aj o výbor pre občianske slobody, kde strana donedávna nedokázala nájsť väčšinu. Hrozba vylúčenia z frakcie ľudovcov tak nateraz vyzerá mimo hry. Za týchto okolností von der Leyenová urobí najlepšie, ak nebude prihliadať na stranícke záujmy. Už je zvolená. PiS a Fidesz jej naozaj dodali hlasy, ale v budúcnosti už nebude závislá od ich podpory. Okrem toho by nemala riskovať stratu dôveryhodnosti tým, že bude poslušne robiť voči Varšave a Budapešti ústretové gestá či ústupom od presadzovania vlády zákona. Je to prvá predsedníčka Európskej komisie v dejinách európskej integrácie, ktorá má k dispozícii primerané nástroje a zároveň vhodnú politickú klímu, vďaka ktorej bude môcť od samotného začiatku mandátu pracovať na náprave štátov s autokratickými tendenciami. Preto by mala využiť situáciu, ktorú pre ňu včera vytvorili Juncker s Timmermansom a bezo zvyšku akceptovať nové pravidlá. Jej Komisia by mala namiesto starého konceptu chlácholenia konzervatívnych autokratov priniesť novú éru rešpektovania európskych hodnôt. Článok je súčasťou projektu #DemocraCE v spolupráci s Visegrad/Insight.


OBJEKTÍVSkúste nájsť vo videu leoparda ešte predtým, než zaútočí na korisť

Antilopy dokážu leopardom uniknúť, tie sa spoliehajú na takýto spôsob lovu.

Leopard je jednou z mála mačkovitých šeliem, ktoré trávia čas v korunách stromov. Keďže je to veľmi silné zviera, dokáže si na strom vytiahnuť zviera ťažšie, než je sám. Na stromoch si svoju korisť ukrýva pred inými predátormi. Korisťou leoparda sa okrem antilop môžu stávať aj gazely, divoké kozy, ovce, vtáky, určité druhy jeleňov, občas hlodavce alebo plazy, ak nedokáže nič lepšie uloviť. Leopard vo videu striehne na svoju korisť. Zo zálohy napadne antilopu približne v čase 0:34s. Skúste dovtedy odhadnúť, odkiaľ vyskočí a uloví nič netušiace zviera.


NASA dochádzajú vesmírne skafandre, majú ich už len jedenásť

Vývoj nových vesmírnych oblekov brzdia nekonkrétne plány budúcich misií.

BRATISLAVA. NASA chce od roku 2022 každý rok lietať k Mesiacu a vybudovať tam novú vesmírnu stanicu. V každom lete budú môcť cestovať 4 pasažieri. Neskôr chce ľudí od Mesiaca poslať až k Marsu. Agentúra nevie, do čoho svojich astronautov oblečie. Starých vesmírnych skafandrov je málo a sú zastarané. Nové ešte nie sú dokončené a nikto ich zatiaľ netestoval. Nedostatok skafandrov odhalil audit, ktorý Národný úrad pre letectvo a vesmír (NASA) vydal v stredu minulý týždeň pod názvom Manažment a vývoj kozmických skafandrov NASA. "Napriek tomu, že NASA minula takmer 200 miliónov dolárov na záchranné technológie novej generácie, stále sme niekoľko rokov od vybavenia, ktoré bude schopné nahradiť súčasné skafandre, alebo ktoré bude vhodné na budúce prieskumné misie," píše NASA v správe. V súčasnosti NASA využíva na výstup do otvoreného vesmíru skafandre EMU - jednotky extravehikulárnej mobility. Navrhli ich zhruba pred 40 rokmi a astronautom mali slúžiť 15 rokov. V 90. rokoch im pridali vyhrievané rukavice, nové svetlá, kamery a náhradný pohonný modul. Pôvodne mala agentúra 18 oblekov EMU, dnes ich používa už iba 11. Naposledy sa jeden zničil pri výbuchu rakety Falcon 9 od SpaceX v roku 2015, ktorá niesla náklad aj na Medzinárodnú vesmírnu stanicu. Za posledných desať rokov NASA pracovala na vývoji troch nových skafandrov pre rôzne programy - pre program Constellation, pokročilý skafander pre marťanské misie a skafandre pre posádky kozmickej lode Orion. Vývoj kozmických skafandrov komplikuje najmä nedostatok formálneho plánovania a konkrétnych destinácií budúcich misií s ľudskou posádkou. Správa navrhuje, aby sa NASA ukončila vývoj skafandrov pre program Constellation, ktorý zrušili ešte v roku 2010 a zamerala sa na testovanie iných návrhov. Ak chce NASA posielať ľudí k Mesiacu a Marsu v nových skafandroch, bude ich musieť otestovať ešte na Medzinárodnej vesmírnej stanici, ktorá by mala ukončiť prevádzku v roku 2024.


NBS podozrieva bývalé vedenie Rapid life, že naďalej pácha trestnú činnosť

Členovia predstavenstva poisťovne obvinenia odmietajú.

BRATISLAVA. Bývalých členov predstavenstva poisťovne Rapid life a s nimi spojené osoby centrálna banka podozrieva z pokračovania v páchaní trestnej činnosti. Ako uviedla Národná banka Slovenska vo svojom vyhlásení, tieto osoby vyvíjajú tlak a zastrašujú nútenú správkyňu s cieľom zabrániť plynulému priebehu nútenej správy. „NBS opätovne pripravuje doplnenie trestných oznámení,“ konštatuje centrálna banka. NBS vo svojom vyhlásení reaguje na otázky médií týkajúce sa zmluvy o poskytovaní právnych služieb, ktorú uzavrela 17. júla tohto roka s právnikom Tomášom Borecom a Advokátskou kanceláriou Ecker-Kán & Partners. Tvrdenia o páchaní trestnej činnosti a zastrašovaní nútenej správkyne sú zo strany NBS zúfalým pokusom odviesť pozornosť od podstatných vecí. Táto zmluva sa podľa centrálnej banky týka poskytovania právnych služieb v súvislosti s jej zastupovaním v dovolacom konaní pred Najvyšším súdom SR, zastupovaním pred Ústavným súdom SR, pred Európskym súdom pre ľudské práva, pred Súdnym dvorom Európskej únie a v ďalšom konaní pred všeobecnými súdmi v tejto veci. Spor, ktorý vedie centrálna banka na súdoch so spoločnosťou Rapid life životná poisťovňa však podľa vyhlásenia NBS nesúvisí s výkonom nútenej správy v tejto poisťovni. „Spor medzi spoločnosťou Rapid life životná poisťovňa, a. s. a Slovenskou republikou v zastúpení NBS, a tiež predmetná zmluva, nijakým spôsobom nesúvisia ani s osobou nútenej správkyne,“ dodáva centrálna banka. Členovia predstavenstva poisťovne Rapid life ostro odmietajú podľa nich účelové a vykonštruované obvinenia Národnej banky Slovenska, ktoré sa snaží šíriť v médiách. "Tvrdenia o páchaní trestnej činnosti a zastrašovaní nútenej správkyne sú zo strany NBS zúfalým pokusom odviesť pozornosť od podstatných vecí," uviedla vo svojom stanovisku poisťovňa s tým, že na nútenú správkyňu boli podané už viaceré trestné oznámenia.


Vybrali slovenského kandidáta na Oscara, je ním Eva Nová

Nominanta na prestížne filmové ocenenie vyberali členovia SFTA zo 14 filmov.

BRATISLAVA. Slovenská filmová a televízna akadémia (SFTA) navrhla na cenu americkej Akadémie filmových umení a vied (AMPAS) v kategórii cudzojazyčný film snímku Eva Nová režiséra Marka Škopa. Slovenského nominanta na prestížne filmové ocenenie Oscar vyberali členovia SFTA zo 14 slovenských filmov, ktorých producenti potvrdili, že spĺňajú podmienky AMPAS. Okrem vybraného titulu to boli aj filmy Wilsonov (réžie T. Mašín), Anton Srholec (r. A. Čermáková), Čistič (r. P. Bebjak), Čakáreň (r. P. Korec), Vojtech (r. V. Csudai), Červený kapitán (r. M. Kollár), Agáva (r. O. Šulaj), Stanko (r. R. Boroš), Para nad riekou (r. R. Kirchhoff, F. Remunda), Okhwan na ceste za slobodou (r. M. Mackovič), Zem, ktorá hľadá svoje nebo (r. E. Praus), Učiteľka (r. J. Hřebejk), Sloboda pod nákladom (r. P. Barabáš). Na základe výsledkov hlasovania členov akadémie prezídium SFTA potvrdilo, že film režiséra Marka Škopa Eva Nová bude reprezentovať Slovensko v súťaži AMPAS v kategórii cudzojazyčný film. Rozpráva príbeh ženy, ktorá bojuje o svojho syna. Pred rokmi ho opustila kvôli kariére. Dnes vychádza z protialkoholickej liečebne rozhodnutá napraviť niečo, na čo celé roky nemala odvahu. Každý si vraj zaslúži druhú šancu. Otázka je, či niekedy už nie je neskoro. Film mal premiéru na MFF Toronto, kde získal Cenu filmovej kritiky FIPRESCI, odvtedy bol uvedený na mnohých medzinárodných festivaloch a získal niekoľko cien. Zároveň bol tohto roku ocenený piatimi národnými filmovými cenami Slnko v sieti v kategóriách najlepší hraný film za roky 2014 - 2015, najlepšia réžia, scenár, bodoval aj v obidvoch hereckých kategóriách, kde cenu za najlepší ženský herecký výkon získala Emília Vášáryová a Milan Ondrík za najlepší mužský herecký výkon. Režisér Marko Škop absolvoval žurnalistiku na Filozofickej fakulte Univerzity Komenského (1996) a dokumentárnu tvorbu na VŠMU (2001). Dokumentárny film Iné svety (2006) získal Cenu divákov a Zvláštne uznanie poroty na MFF Karlove Vary, Holubicu za Talent na festivale dokumentárnych filmov Dok-Leipzig a Slnko v sieti za najlepší dokumentárny film. V roku 2009 uviedol dokument Osadné. Ten sa dostal do výberu na IDFA Amsterdam, získal nomináciu na Griersonovu cenu na BFI London FF a odniesol si Cenu pre najlepší dokument na MFF Karlove Vary. V roku 2013 režíroval 18 dielov chorvátskeho televízneho seriálu In Treatment (Na terapii). Eva Nová je jeho prvý dlhometrážny hraný film.


V Grécku vyčína silný vietor a lesné požiare

Vietor spôsobil vážne narušenia trajektovej a leteckej dopravy.

ATÉNY. Silný vietor spôsobil v Grécku vážne narušenia trajektovej a leteckej dopravy, pričom trajektové služby v Egejskom mori museli byť úplne zrušené. V sobotu o tom informovala grécka pobrežná stráž. Vietor so silou víchrice zapríčinil aj vypuknutie niekoľkých lesných požiarov. Toto nepriaznivé počasie bude podľa očakávania trvať do nedeľného večera, uviedla tlačová agentúra DPA. Príslušníci gréckej pobrežnej stráže a niekoľko člnov plaviacich sa okolo zachránili 12 izraelských turistov blízko známeho ostrova dovolenkárov Kos, ktorí sa snažili pádlovať v kajakoch na ostrov Nisyros, ale neboli schopní bojovať s prudkým vetrom. Úrady museli v piatok odvrátiť päť letov na ostrov Kos a z neho a presmerovať ich na iné ostrovy, pretože v dôsledku bočného vetra boli štarty a pristávanie na letisku na Kose príliš nebezpečné. Situácia sa tam vrátila do normálu v piatok večer, informovala v sobotu verejnoprávna rozhlasová a televízna stanica ERT. Keďže vládne sucho, vinou vetra vypuklo niekoľkých lesných požiarov. Na západogréckom ostrove Kefalonia v Iónskom mori museli pre hustý dym evakuovať desiatky domov pre dovolenkárov a niekoľko malých hotelov. Čata hasičov použila na ovládnutie požiaru vrtuľník. Hasiči uviedli, že za posledných 24 hodín vypuklo v Grécku 119 lesných požiarov.


ECB sa obáva, že spomalenie ekonomiky je horšie, ako sa očakávalo

Banku znepokojuje hlavne protekcionizmus, mohol by viesť k ďalším clám.

FRANKFURT. Predstavitelia Európskej centrálnej banky (ECB) na svojom januárovom zasadaní vyjadrili obavy z toho, že spomalenie ekonomického rastu by mohlo byť "hlbšie a širšie založené", ako sa pôvodne predpokladalo. Záznam zo zasadania ECB z 24. januára, ktorý banka zverejnila vo štvrtok, naznačuje, že 25-členná rada rozhodujúca o úrokových sadzbách mala pocit, že musí dať do rovnováhy zhoršujúce sa údaje a presvedčenie, že politika stimulov banky funguje.Hlavnou obavou je protekcionizmus v súvislosti so sporom medzi USA a Čínou, ktorý by mohol viesť k ďalším clám, čo by opäť mohlo spomaliť globálny obchod. ECB na januárovom zasadaní ponechala kľúčové úrokové sadzby na rekordných minimách. Podľa analytikov by banka mohla odložiť zvýšenie úrokov, ktoré má naplánované najskôr na jeseň tohto roka, pričom by ich nezdvihla ešte počas veľkej časti roku 2020.


Thomas v cieli gratuloval Bernalovi, Francúzi nemajú pódiové umiestnenie

Online

Hlas Bernala

Video

Fotogaléria

Skrátenie etapy

Profil

VAL THORENS. Egan Bernal sa stane vo veku 22 rokov víťazom 106. ročníka cyklistických pretekov Tour de France a bude tretím najmladším držiteľom žltého dresu. Skôr tento úspech dosiahli už len Francúz Henri Cornet a Luxemburčan Francois Faber. Tím Ineos nadviaže na rok 2012, keď jeho predchodca Team Sky získal celkové double. Vtedy triumfoval Brit Bradley Wiggins pred krajanom Chrisom Froomom. Na tretie miesto celkovej klasifikácie TdF 2019 sa posunul Steven Kruijswijk, najlepší výsledok na Grand Tour dosiahne štvrtý Emanuel Buchmann a piate miesto zostane pre Juliana Alaphilippa. Peter Sagan prišiel do cieľa sobotňajšej etapy na 97. mieste s mankom takmer 16 minút. Fanúšikov pozdravil svojou tradičnou jazdou na zadnom kolese a v Paríži ho znova čaká bzelený dres. Na pódiu bude aj domáci Francúz Romain Bardet, ktorý si napokon udržal bodkovaný dres pre víťaza vrchárskej súťaže. Biely dres pre najlepšieho pretekára do 25 rokov, rovnako ako ten žltý, patrí Eganovi Bernalovi. Tímovú klasifikáciu jednoznačne ovládol španielsky tím Movistar. Pozrite si sumár 20. etapy na Tour de France 2019.


Rodiny džihádistov v Sýrii podali žalobu na šéfa diplomacie Francúzska

Francúzsko bolo hlavným európskym zdrojom regrútov Islamského štátu.

PARÍŽ. Francúzske manželky a deti bojovníkov z teroristickej skupiny Islamským štát (IS) v Sýrii podali žalobu na francúzskeho ministra zahraničných vecí Jean-Yvesa Le Driana v súvislosti s ich repatriáciou. Minister podľa nich "obetúva deti" navzdory verejnej mienke. Do žaloby, ktorú ohlásili v pondelok, je zapojených približne 10 rodín. Ich právnička Marie Dosé sa pre televíziu France Info vyjadrila, že minulý týždeň zomrel 12-ročný chlapec. Francúzsko, ktoré bolo hlavným európskym zdrojom regrútov IS, sa neponáhľa s repatriáciou francúzskych občanov, ktorí sa pridali k skupine, a to vrátane žien a detí. Podľa ministerstva vnútra od marca krajina opätovne prijala 17 francúzskych detí a úrady sa snažia identifikovať ďalších. V zadržiavacích táboroch v Sýrii je viac ako 70-tisíc žien a detí, mnoho z nich zo zahraničia. Dostali sa tam z posledných území v Sýrii kontrolovaných IS.


Starostka Karlovej Vsi si myslí, že mesto pri oprave radiály zlyháva

Pri rekonštrukciiradiály sa môže zopakovať podobný scenár ako pri modernizácii trate v Dúbravke.

BRATISLAVA. Pri rekonštrukcii karlovoveskej električkovej radiály sa môže zopakovať podobný scenár ako pri modernizácii trate v Dúbravke v roku 2014. Myslí si to starostka Karlovej Vsi Dana Čahojová, ktorá svoje obavy zdôvodňuje odkladaním termínov a nejasnosťou okolo začiatku plánovanej rekonštrukcie. Primátor hlavného mesta Ivo Nesrovnal to považuje za "kuvičie hlasy". "Magistrát nám doteraz nepredstavil projekt rekonštrukcie ani plán náhradnej dopravy verejnosti," uviedla Čahojová. Poukázala tiež na to, že samotný primátor pripustil odklad rekonštrukcie až na rok 2018, ktorý je rokom volebným. "Zopakuje sa tak scenár rekonštrukcie električkovej trate v Dúbravke, ktorá sa robila pod časovým tlakom v závere funkčného volebného obdobia primátora Milana Ftáčnika a skončila sa s mnohými technickými nedostatkami?" pýta sa Čahojová. Mesto podľa nej zlyháva pri príprave projektu. Primátor Bratislavy vytváranie tohto dojmu odmieta. "Už niekoľkokrát som pani starostku vyzval, aby prestala šíriť tieto poplašné zvesti, lebo sú založené na nezmysloch," zdôraznil s tým, že mesto pokračuje podľa plánu. "Máme stavebné povolenia, riadiaci orgán kontroluje podklady, pripravujeme vyhlásenie verejného obstarávania," zopakoval primátor. Uviedol, že oznamovať presný časový termín začiatku rekonštrukcie nie je možné, vzhľadom na to, že nikto dopredu nemôže odhadnúť, aký bude priebeh a trvanie verejného obstarávania na dodávateľa stavby. Ohradil sa však voči narážkam na to, že bude chcieť realizáciu stihnúť za každú cenu do budúcoročných volieb. "Toto je projekt, ktorý presahuje volebné obdobie, určite sa nedopustím toho, čo sa stalo v roku 2014, keď sa rekonštrukcia dúbravskej radiály urobila narýchlo a s chybami, ktoré musíme dnes opravovať a ešte sme museli aj zaplatiť pokutu 70.000 eur za to, že vtedy pustili električky na trať bez potrebných kolaudácií," zdôraznil. "Naším záujmom je to radšej urobiť poriadne ako rýchlo," vyhlásil. V prípade modernizácie karlovoveskej električkovej radiály sa má zrekonštruovať úsek od tunela pod hradom po križovatku ulíc M. Sch. Trnavského a Hanulova v Dúbravke. Od tejto časti po jej koniec na ulici Pri kríži sa trať modernizovala v roku 2014. Práce by mali trvať okolo 15 mesiacov a celkové náklady na modernizáciu môžu dosiahnuť sumu približne 67 miliónov eur. Mesto využije eurofondy, pokryjú 85 percent nákladov. Štát uhradí desať a samotné mesto päť percent.


Zelení v europarlamente naznačili, že podpora pre Von der Leyenovú nebude lacná

Von der Leyenová bude v europarlamente potrebovať podporu najmenej 376 poslancov.

BRUSEL. Dodržiavanie pravidiel právneho štátu, presadzovanie prísnych klimatických cieľov a pokračovanie monitorovacej a záchrannej misie EÚ v Stredozemnom mori - to sú hlavné body, ktorými politická skupina v Európskom parlamente (EP) Zelení/Európska slobodná aliancia (EFA) podmieňuje svoju podporu nemeckej nominantke na post predsedu budúcej Európskej komisie (EK) Ursule von der Leyenovej. Von der Leyenová sa bude 16. júla v Štrasburgu v tajnom hlasovaní uchádzať o podporu poslancov EP pre funkciu, do ktorej ju nominovali šéfovia vlád a štátov členských krajín EÚ. V 751-člennom europarlamente bude potrebovať podporu najmenej 376 poslancov, aj preto sa v priebehu tohto týždňa snaží o stretnutia s najväčšími politickými frakciami v zákonodarnom zbore EÚ. V pondelok sa stretla s oboma šéfmi frakcie Zelených - so Skou Kellerovou z Nemecka a s Philippom Lambertsom z Belgicka. V priebehu týždňa sa má stretnúť aj s radovými členmi štvrtej najväčšej frakcie (74 mandátov) a čeliť ich priamym otázkam. Kellerová po pondelňajšom rokovaní v správe pre médiá uviedla, že so svojou krajankou mala "konštruktívne a dobré stretnutie". Zelení však vyjadrili znepokojenie so "zmätkom" okolo spôsobu nominácií do top pozícií v štruktúrach EÚ. "Je to obrovský krok späť pre európsku demokraciu," uviedla Kellerová s odkazom na to, že do týchto pozícii sa dostali ľudia, ktorí neboli na volebnej kandidátke a nezúčastnili sa volebnej kampane ako tzv. špicenkandidáti. "Pýtali sme sa jej, aké konkrétne záruky môže poskytnúť, aby posunula dopredu demokratické procesy v EÚ," dodala Kellerová. Podľa jej slov Zelení očakávajú, že budúca exekutíva EÚ predloží jasné návrhy týkajúce sa migračnej politiky - vrátane zachovania pátracích a záchranných misií v Stredomorí - a že bude dodržiavať komplexný rámec právneho štátu a sledovať prísne klimatické ciele. Lamberts upozornil, že europoslanci dostali dôveru voličov kvôli potrebe uskutočniť "systémovú zmenu", a je preto potrebné mať na čele eurokomisie človeka, ktorý príde s jasnými a ambicióznymi plánmi týkajúcimi sa klimatickej krízy, sociálnej spravodlivosti a zásad právneho štátu. "Hlasy našej frakcie nebudú lacné a nebudú na úkor planéty," upozornil belgický europoslanec. Podľa jeho slov vybrali premiéri a prezidenti za šéfa eurokomisie osobu, ktorá nie je ani vzdialene spojená s procesmi v EÚ a nijakým spôsobom sa nezúčastnila na kampani v eurovoľbách.